Fazekas Mihály
összes költeményei

Tartalom
KISEBB KÖLTEMÉNYEK	4
Az én poézisom	5
A szerelem	5
A szem tüze	10
Mancihoz	10
[Feltette hatalmas...]	11
[Nagy gyökerek csemetéje]	15
Rajta vitéz!	16
Ajánló vers	16
Ruszánda, moldvai szép	16
[A csermelyhez]	17
[Még gyertyám el nem óltottam...]	18
Danaë	19
Az érzékenységek énekben	22
Az öröm tündérsége	23
Egy férje elestén kesergő özvegy	24
Egy véres ütközet estvéjén serkent gondolatok	25
Katonai búcsúének	26
Búcsúzás a hadi élettől	26
Végbúcsú Ámelitől	27
[Mint mikor a nap...]	28
Ámelihez	28
Egy gerlice keserve	29
Éljen a barátság!	31
Álom	34
[Ama nemzetek vérében...]	36
A megégett nagytemplom falai közt serkent gondolatok	36
A gratiákhoz	37
Csokonai neve napjára	38
A szerencsés történet	38
A kétségbeesett szerelem	39
Ének a hosszú télhez	40
Az első olvasztó szellőhöz	40
A tavaszhoz estendén	41
Az én kis kertem	41
Szükségben segítség	45
A tavaszhoz	46
Csokonai Vitéz Mihályhoz	47
Néhai debreceni főbíró Domokos Lajos halálára	47
A megelégedés	48
Az élet [I]	49
Az élet [II]	50
Édes druszám!	50
Jó a bor	50
A sok baj	52
A kölcsönadott gyümölcs	52
Az újj bor	53
Cicázás	53
Szívem, eszem	54
Jó bor, szép szem	54
Csokonai Vitéz Mihály halálára	54
CS. et F.	55
[Hát csakugyan nem igaz...]	58
127. dícséret	58
Hortobágyi dal	59
A krumpli	60
Pasquilus In Wolfgangum Ibrányi, 1815	60
Exsurge cor meum	61
A serdülő bajuszhoz	61
A bölcs	62
Az önnönszeretet	62
Egy gazdaságtanító könyvre	64
A boldogtalan	64
A debreceni első kalendáriomba, melyből az időjövendölés kimaradt	65
A debreceni kalendáriom második kiadása eleibe	66
Nyári esti dal	67
Aggodalom	68
A kelletekorán jött csendes esőhöz	68
Egy astronomiai értekezés után	69
A perzsa fejedelem	69
Ki a bóldog?	71
Mundus vult decipi, decipiatur ergo	73
Kalendáriom magyarázatja után serkent gondolatok	73
Végbúcsú	75
[A magahitt kalmár]	75
Lúdas Matyi	80
Elöljáró beszéd az első kiadáshoz	81
A szerző az olvasókhoz	81
Első levonás	82
Második levonás	84
Harmadik levonás	87
Negyedik levonás	89
Műfordítások	92
Az alpesi bölcs	93
A hűségtelen	95
Egy anya a táborba indúló fiához	95
A fia halálán kesergő anya	96
A grófnévá lett kertészleány	97
A violához	98
[Vergilius I. eclogája]	99

KISEBB KÖLTEMÉNYEK

Az én poézisom
     Lantosok-é? hegedűbe valók? vagy táragatóba?
Amiket én eddig firkálék; hogy ne hazudjak,
Nem tudom én. Aprócseprők, azt látja akárki,
És ha dorombba verik, sem szégyenlik magokat meg,
Amely verssorok egynéhány egyforma betűkön
Végződnek; hajdan azokat nevezék magyaroknak,
Már azokat ma cigány s kóldús szájába valóknak
Hirdetik. A Drómó tudná ízlésteket, édes
Lantosim! Amíg hát e per valamerre ledűlne,
Írjunk kis Múzsám pompás tógát viselendő 
Verseket is, ha tudunk, de azért senkit se nevezzünk
Kóldúsnak, se cigánynak, az e’félékbe ha nem fog
Kedvet lelni, mivel zabolát nem szenved az izlés.

A szerelem
(Énekben) 
Circa, Kloe, Zeli 
Circa 
E nyájasan csergedező
     Patakocska mentében,
Jertek, dűljünk e szép mező
     Virágozó ölében.
Itt míg Florának mennyei
     Illati ránk lengenek,
Éltünk egy kis percentési
     Gond nélkül hadd tűnjenek. 
Kloe 
Csitt! be szépen énekelget
     Ott a bokrok keblében,
Egy kis madár hogy felelget
     Társa felé reptében.
Hah! e gyöngy kis hanggal, melyet
     Most oly buzgón füttyentett,
Vonszódó érzékenységet
     S gerjedelmet jelentett. 
Zeli 
Engem talpig fölperdítnek
     E kis nyájas koncertek,
Éneklésre kényszerítnek,
     Kövessük őket, jertek. 
Circa 
Én ráállok, de majd Zeli
     Ti velem ellenkeztek,
Panaszokkal lévén teli,
     Amor ellen vétkeztek. 
Zeli 
S már azon én megbomoljak,
     Hogy megcsalt hitetlenem?
A csalárd lepkék mind ollyak,
     Nem búsúlok, nem, nem, nem. -
Hogy rózsámról másra lebben,
     Hadd lebbenjen, meglehet,
Azt veszem érzékenyebben,
     Hogy nemünk úgy nem tehet;
Azt kell, Circám! azt átkoznunk.
     Hogy mint egy nyílt rózsaszál,
Mindaddig kell várakoznunk,
     Míg egy lepke ránk nem száll. 
Kloe 
E’ már ide nem illik ám,
     Jobb volna tán danolni. 
Zeli 
Nem bánom, mert illik hozzám
     A szerelmet gúnyolni.
Víg óráim könnyen telnek,
     A búk közt is kedvet lelnek,
Nem öli buja szerelem
     A kebelem.
A pajzán pásztorkának,
Csalfás pillantásának
     Rám kacsingási
Éppen akkép bájolnak,
Mint a nyári dongónak 
     Kellemetlen zúgási.
Víg óráim könnyen telnek,
A búk közt is kedvet lelnek,
Nem öli buja szerelem
     A kebelem.
Mint egy játékos kecske,
Mint egy virgonc őzecske,
Fürgén hancúzom,
Játszi szívem szüntelen
Tréfás, nyájas, helytelen,
Amor jármát nem húzom. 
Kloe 
Oh Zeli, színt’ olyan vólt éltem,
Szüntelen csak vígságban éltem,
     Míg Venus fiának,
     Szívem hóhérjának
Véletlen meg nem hódoltam.
     Akkor rózsám elhúllt,
     Boldogságom elmúlt,
Ellenben sok mérget kóstoltam.
     Már az ég jóltévő harmatja,
     A mezők s erdők jó illatja,
          A ti szép táncotok
          S érzékeny dallotok
Víg kedvre fel nem buzdítnak;
     Nappal búmat lelem,
     Nem nyúgtat éjjelem,
Álmomban árnyékok bódítanak. 
Circa 
Én Híment s azt a szempillantását
     Áldom éltemnek,
Amelyben Zeminhez vonzódását
     Érzém szívemnek.
Áldott légyen a nektár ízzel tele szeretet,
     Mely rózsákból font láncára vetett.
          Oh mely boldog lettem,
          Mely jó ízt érzettem,
Zemin forró szájáról hogy csókot szedtem!
Hímen szívélesztő balzsamánál
     Nincs édesebb,
Flórának minden fűszerszámánál
     Százszor kedvesebb,
Kincsem kedves karja közt eltünt ezer unalom,
     Vidám hajnalom,
     Nyájas nappalom,
          Egy áldott tekintet,
          Mely csókra intett,
Szívemből minden bús árnyékot elhintett. 
Zeli 
Víg óráim könnyen telnek,
A búk közt is kedvet lelnek,
     Nem öli szabad kebelem
          A szerelem.
Távozz tőlem csábító,
Könnyen hívőt ámító,
     Nálam el nem sül
Fajtalan mesterséged,
Hódító vitézséged
     Megtörik szívem körül.
A rózsánál szebbnek vallhat
Nótád, azzal meg nem csalhat,
Bár nevezzél Helénának,
     Angyalkának;
Milyen szép arcúlatom,
Azt jobban megláthatom
     A patak szinén,
Furcsa, karcsú termetem
Most is talpig nézhetem
          Árnyékom kerűletén.
Érzem kis szám nyájasságát,
Mely veszti szemed világát,
     Takarosak, tudom, ezek
          A kis kezek,
Hogy Zefir velem játszik,
Sáppadt orcádon látszik,
     Mint gyötri szíved;
Igy játszunk mi egymással, 
Csintalan fordúlással
     Elkerülvén kézíved. 
Kloe 
Szüzek! érzékeny szívecskétek
A csalárdoktól őrizzétek,
     Mert mint a szírenek,
     Míg szépen zengenek,
          Szívfogó lépet készítnek.
Szűz szabadságától, ártatlanságától
     Megfosztott szívvel elrepítnek.
Egy csalárd így ejté meg szívem,
Esküvén, hogy holtig lesz hívem,
     Értem élt, értem halt,
     Édes érzésre csalt,
Hogy rabját könnyen leláncolja,
     Rózsámat megszedvén,
     Más gyávák kebelén
Könnyen hitt szívem ócsárolja. 
Circa 
Legyen bár egy kényen élő leány
     Élte boldogság,
Hímen szent áldása nélkül csupán
     Egy oly szép virág,
Melyből tenyésző magot kertész asszonya nem vár,
Eljövén a nyár, puszta kóró már.
     Szép, szép a szabad kény,
     Csakhogy végre szegény
Gyáván teng-leng az élet tüskés ösvényén.
Hát akit hálójába fajtalan
     Amor becsala,
Mint gyötri szívét a boldogtalan
     Élet angyala.
Hát kiben szent szín alatt lappang buja szerelem,
     Sok kínnal tettét,
     Jámbor életét
Egyszer sem állhatja, szentségét elhagyja,
     Ál-erkölcsét vígságért eladja. 
Zeli 
Oh Hímen, mi bérem lenne,
Ha nyakam jármodba menne?
Hová soha ne vigyenek
          Az istenek.
     Kedves bú, s háborúság,
     Elsáppasztó gyanúság,
          Édes gyötrelem;
          A szabadság többet ér,
          Ily idétlen életér
          Nem cserélem, nem, nem, nem.
Én lennék rabjává másnak,
Térdet hajtván egy durcásnak?
Soha se tedd, Szerelem
          E jót velem.
Hogy egy féltés bolondja
Kedvem bujának mondja,
     Nem szenvedhetem;
     A szabadság többet ér,
     Ily idétlen szerzetér’
     Nem cserélem, nem, nem, nem. 
Kloe 
Míg az Amor részegje voltam,
Mérgemet nektárnak gondoltam,
     A mélységnek szélén
     Mennyországom vélvén,
Már magam tündérnek képzeltem,
     Álmomból felkelvén,
     Szégyennel eltelvén,
Irtództam, hogy magam megleltem. 
Circa 
Oh Hímen! bár a színméznél is édesb
     Valamit a hév csókokban elrejtettél,
Ennél a nektárnál még felségesb
     Azon öröm, amelyben már részeltettél,
Kik gyönyörűségeim kebelébe lettek,
Legnemesebb boldogság tetejébe tettek,
     Oh milyen édes tartanom azokat
          Vérem zsengéjéből,
     Akiknek kis lelkek jött a
          Szent szeretet öbléből.
     Mely édes munkánk a magzatoknak
Eleven eszét táplálni szép virtussal,
     Melyért ők érzékeny jó anyjoknak
Valaha porát áldják majd méltó jussal;
     Majd ha nevelvén a kicsi csecsemőket,
     Virtusok oltárához bevezetem őket,
Zéminnel békével együtt aluvó szívünk árnyékának
Áldoznak. Áldottnak hirdetvén a kis unokának. 
Zeli 
Már az ilyen boldogság,
     Néném megbájolna,
Hogyha még a szabadság
     Kedvesebb nem volna;
Úgy de jármot mért tennék
     Csiklandós nyakamra?
Bár bóldog rabbá lennék,
     Nem veszem magamra. 
Kloe 
Remény! fátom! Tőlem, látom, egészen elvetted
A vígságot, bóldogságot, melybe Circát tetted.
     Érzékeny volt gyenge szívem
     Oh, hogy egy áldott Zeminem
          Nem lehetett hívem. 
Mind a hárman 
Oh, szép szűzek, jól őrízzétek
     A szív legszentebb érzését,
Nagy vigyázással kerüljétek
     A csalfák viselkedését.
          Várván méltó kincset bérül,
          Majd egy jó lélek szívérül,
Egy pár érző szív boldogságát
     A legtisztább hűség tészi,
Mely ellen minden pajkosságát
     Amor hiába intézi.
Boldog tehát az életet
Édesítő szent szeretet,
     A fajtalan boldogtalan,
     Oh, csupán a fajtalan
     Szerelem boldogtalan!

A szem tüze
Manci velem szemközt üle,
     Mosolyogva rám tekinte,
Vérem, jaj, mint felpezsdüle!
     Lobbot vetettem szinte.
Hej, ha mindég így lehetne,
     S szemünk egymás szemére
Ily szikrákat hányna-vetne,
     Fűtő sem kén’ télére.

Mancihoz
A hatalmas szerelemnek
     Királynéja ihol jő,
Vagy talán az én szivemnek
     Vívója az? ő az, ő!
Mely felséges egy munkája
     A pompás természetnek,
Minden íze, porcikája
     E gyönyörű termetnek!
Nincs őrajta álragyogvány,
     Minden kitőlt magából,
Igy jött ki az első leány
     A teremtő markából.
Mely gőgetlen rátartással
     Hord egy bokor kellemet!
Mely szemérmes hódítással
     Int magához engemet!
Jer! legyetek segítségim,
     Ész! vitézség! istenek!
Mert elhagytak tehetségim,
     Jaj! már hozzá szöktenek.
Vad nyakasság! fére! fére!
     Ez a bájos tekintet
Büszke gőgöm ellenére
     Hatalmamból kiintett.
Bírjad tehát szívem, eszem
     S mindenem ennél fogvást,
Csak vess értek, óh győző szem!
     Egy mosolygó pillantást. -
De ím, míg e kegyet kérem,
     Ő megy s tán rám sem ügyel,
Vagy talán csak a szemérem
     Csalja még előlem el!
De héj! ha úgy osztogatta
     Venus közzénk kegyelmét,
Hogy kellemét néki adta,
     Nékem csak a szerelmét;
Ha ő nem érez és csupán
     Hódít, bár ártatlanul,
S az én szívem e nagy csatán
     Csupán hódolni tanul! -
Fére bolygó gondolatok!
     Melyeket szült a vak ész,
Kis reményim tornyozzatok,
     Ím angyalom visszanéz.

[Feltette hatalmas...]
Feltette hatalmas császárunk magában, 
hogy fogyatkozást tesz a hold világában,
Ehhez már régólta magát készítette,
S a kétfejű sassát felé repítette.
Elment ez a követ, magát úgy biztatva,
Hogy általa a hold el leszen bújtatva.
Reménylem, e dolog ki is telik tőle:
Elbúvik a földi holdvilág előle.
Mert két feje vagyon, s hogyha egyik elvész,
A másik mérgében még több károkat tész.
Egy feje tészi a tisztes németeket,
Tudom, mind a világ esméri ezeket;
A másik, a búsult árva magyarokat:
Kár, hogy előre nem tehetém azokat. -
E sasnak dereka most Bánátban lészen,
Ott, tudom, különös csudákat is tészen.
A jobb szárnya Horvátországra terjedett,
E már sokat is nyert, sokat is szenvedett.
A balt Moldva felett széjjel-kinyújtotta,
A holdnak félszárnyát itt le is csapkodta;
Mert legfőbb várába képét lefestette,
Moldvának nagy részét hólna alá vette.
Én is e balszárnynak lévén egy kis tolla, 
A többét elhagyván, szóllok hát csak rólla.
Ez a szárnya teszi Princ Coburg korpussát,
E tartja Moldvának nagy részébe jussát,
E fogta meg a nagy moldvai herceget,
Aki már bennünket most Brünnben emleget,
E verte ki ama nyakas törököket
Chotzimból, s pokolba elkergette őket.
Fáráóninál is minap két hegy között
Hétezer törökkel újra megütközött
Egy maroknyi néppel, s azt úgy csúffá tette,
Hogy két zászlóját is előle elvette.
Ilyen s több dolgokat e szárny cselekedett,
Még Totrus partjára le nem telepedett.
Ez a víz folyik ki Erdély országából,
A gránicon lévő havasok aljából;
Havasok, kősziklák s bercék közt tévelyeg,
Még a zajos Szered vizibe hempelyeg;
Noha ez némelykor oly kis vizecske is,
Hogy általgázolja egy fiókkecske is;
De ha esső esik a havas bércében,
Jaj annak, ki akkor jár a közepében:
Morog Cerberus, pokol örvényében,
Embernyi köveket hempelyget mérgében.
Ennek minden pontban lévő váltazása
Véletlen s akadályt szerző áradása
Ijjesztett bennünket az általmenéstől,
Vagy ha jobban mondom, a visszajövéstől.
Mert e durcás víztől hét-nyolc mértföldnyire
Kiér már az ember a hegyek szélire,
Havasalföldének síkos határára,
Hol akadni előbb Foksán városára.
Sok török szállta meg ennek környékeit,
Jancsárok bújkálták ligetes berkeit.
Ezeket is Putna vize tartóztatta:
Az is mérges, s féltek ránk jönni miatta.
Néha általjöttek; de ha észrevettek:
Megszünt kurázsijok, s meg visszasiettek.
Végre már meggyülvén a sok várakozás,
Ráununk; mert ülni: ez nem hadakozás.
Egyszer csak hirtelen hidakat csinálunk,
Marsirozunk s Putna-vízig meg sem állunk.
Ott is sietséggel pontonokat vetünk,
Heverünk s egy kevés lovakat étetünk.
Ezerhétszáznyolcvankilencnek folytában,
Augusztus hónapnak legelső napjában,
Mikor a szép hajnal lovait fogatta
S a szomorú éjjelt színével oszlatta:
Magunkat a török haddal megláttattuk,
Táborát s kastélyát ujjal mutogattuk.
Ágyúkat ereszténk egymásnak ellene,
Annyira, hogy a föld alattunk rengene.
A török lovasság sem hevert hijjában:
Sikoltott, mint Sátán, felénk-nyargaltában.
Mint mikor töltését a víz elszaggatja,
Dűl, s zavaros mérgét széjjel hogy oszlatja:
Úgy rohant reánk is e dühös ellenség,
Hogy sokban majd meghűlt már az elevenség.
A volontéroknak oszlott seregeket
Meg is nyomta s kezdte vagdalni fejeket.
Ezek a nagy erőt soká nem tarthatták,
Az ellenség felé hátokat forgatták.
Ekkor regementünk komandirozója
Mészáros oberster főparancsolója,
Mint bátor fővezér előljárt s vezetett,
S illendő jó sorban midőn helyheztetett:
Attakot parancsolt fújni trombitásnak;
Erre mi is mindjárt kiáltunk egymásnak:
Nosza jó vitézek! a pogány vért ontsuk,
Éles szablyáinkkal kit elérünk, rontsuk.
Ekképp nagy Attila népeit oktatta,
Friss elevenségre minden nap szoktatta.
Mint híres Nagy Sándor mely nagy gyorsasággal
Ellenség özönét vágta bátorsággal:
Mérges vitézeink rajta úgy rohannak,
S akit elől-utól értek, jaj volt annak.
Szaladt mindenfelé, vissza se fordulva,
Régen volt a török még így megszorulva.
Még lovunk győzhette, még ki nem fáradtunk:
Vágtuk s az elhulltak hantjain haladtunk.
Ezen a részen egy puskaszó sem zengett,
Hanem mindenfelé a kard vasa pengett.
Csak egy ijjedt török végső szükségében
Lőtt vissza az őtet űző ellenében,
Ez is célozását szerencséssen tette:
Mind magát s pajtássát véle megmentette.
Mert úgy belétalált a balhüvelykébe:
Hogy tört csontja mindjárt kipattant elébe.
Ez az ujj senkinek szegény nem árthatott:
Mert ő nem vágott csak kantárt igazgatott.
A jobbal két török életét elvette,
Mégis a balnak kell szenvedni érette.
E’ volt a sasszárnynak már említett tolla,
Kit akkor egy rongyos török megcsúfola.
Azonban bennünket mind visszaszólítnak
S a város kapuja elébe fordítnak.
Itt a jancsárokra menni parancsolják;
Még jól ki sem mondják: már sokan koncolják,
Vágják, mint a kaszás a repcevirágot,
S megnyomván, úgy küldik rá a gyalogságot.
Ezek rajta mennek, ölik s fojtogatják;
Várát s puskaporosházát gyújtogatják.
Végtére délután, mikor két óra vert:
Már akkor a népünk minden placcot megnyert.
A szép gazdag lágert, cifra sátorival,
A gyönyörű kastélyt, tíz nagy ágyúival,
Segedelmével az Istennek megvettük,
S népét, még csak egyet láthattunk, kergettük.
Itt lehetett látni gazdag nyereséget,
Még azonkívül is, ami már megégett.
Itt volt az igazi debreceni vásár,
A kávé, malosa, úgy hevert, mint a sár.
Az ezüstös kardot s pisztolyt ölreszedték,
A fáin rizskását lovakkal etették. -
Én ugyan a prédát végig nem láthattam:
Mert hogy folyt a vérem, orvoshoz szaladtam.
Ez amúgy nagyjából béköté ujjomat,
S kivévén belőle két megtört csontomat,
Ispotályba küldött, a több betegekkel,
Itt már most az időt töltöm nyögésekkel.
Kínokat, az igaz, nagyokat szenvedek;
De azoknak súllyok alatt nem csüggedek.
Mert nagy Istennek tetszett így rendelni,
Tereh alatt szokták a pálmát nevelni.
Dicsőség útjára töviseket raktak
A Múzsák, még mikor Hélikonon laktak.
Aki akar ennek tetejére menni,
Sok szálkát kell addig talpából kiszedni.
Ez életben kivált mindég ezt várhatni:
Vagy fogságba esni, vagy sebben jajgatni.
Nagy neve, pompája biztat koronával:
De kiszúrja szemed egy kolduspálcával.
Én hát az Istenre vetem minden gondom,
Ámbár ostorozzon, megnyugszom s ezt mondom:
Az Úr, a poharát aki reám mérte,
Áldassék szent neve hát örökké érte.

[Nagy gyökerek csemetéje]
Nagy gyökerek csemetéje! Te meghódulni szokatlan
- Most noha árva - magyar! Követ is olvadni tanító
Homlokod úgy született ráncát terjeszd ki: csak addig,
Míg nemes érdemidet mutató táblára tekintesz.
Elbúsult bajnok! E százba sem engedi, ládd-e,
A Virtus, melyet magad is Regulussal imádol,
Felséges híred feledékeny sírba borulni.
A tél s a sok idő porrámorzsolva lerontja,
Amit azonkivül is lefelé sodor a maga terhe.
Elromol a föld is; de az a fejedelmi királyné,
Parnassus tetején sugárít az égigeresztő,
Kápolnába kiül, nem avulhat el, amiket épít:
Virtus ez, aki nevét igazán szolgálja tevéled.
Romlandó tetemét mikor a maga férge megőrli,
Akkor is él, s annak az idők éhsége sem árthat;
Sőt azok is hírét tartoznak égig emelni.
A sok régi vitéz, a sok fejedelmi vezérek,
Kiknek vég nélkül hírek példánkra lehetnek:
De mi szükségünk tűkört külföldbe keresnünk?
A fátum minket Márs sík mezejére teremtett,
Róllunk várhatnak hímet, kik a hírnek örűlünk.
Attillát a réz az ezüstbe s aranyba bezárta;
Hellye nem esmeretes: de nevét rettegve imádják
Még ma is az olaszok, spanyolok s több mások is íjjedt
Szívek epedve dobog - ha mikor neve ötlik eszekbe.
A Hunyadinknak hollója után mátyási oroszlány,
Zrínyi, Kinizsi, Kemény, nagy Báthory hangra inárul
A Mahomet fajzatja rogyik: mi örülve csudáljuk.
Mások is, akiknek neveket szívünkbe neveljük,
Élnek ezek most is, élnek s nem múlnak el addig,
Míg valahol gyereket selypes gagyogásra tanítnak.
Mostani nagy neved is terjed, magyar, ég fele, máris
A Mahomet maradéka fiát íjjeszti neveddel,
Féli vitézi karod, melyet győzésre teremtett,
Aki magyar szíved mejjed közepébe betette.
Édesanyád, ki fiát a bajvívásra tanítá,
Magzatjának örűl s egetérő oszlopot épít
Virtusod oltárán; melynek tetejébe borostyánt
Híred örömmel akaszt örökös díszére hazánknak.
Látod hát nevedet, magyar! oly márványba bevágták,
Melyet mindaddig bé nem mohosíthat az óság,
Míg ropogások közt az egek kék boltja be nem dűl.
Most hát, most magyarim! ha hazánk örömére születtünk,
Rajta! ne sajnáljuk, ha magyar vérünket elébe
Ontani kívánná, mint szívességre jutalmát.
Rajta kivált te huszár! mérges Bellóna remekje.
Jól ha vitézkedtél, búzdúljon fel meg az a szív,
Mely a hazádért vér s méltó mejjedbe dobogni.
Rajta tehát! nosza rajta huszár! téged pedig oszlop,
Ág, ki borostyánból nyölt fel, karikája öleljen,
S villogjon gyönggyel ragyogó koronánk tetejedbe. -
Mink ugyan, a császár regementje vitézi, köszönjük,
Hogy romlást nevető örökös tábládra bevéstél.
Édesanyánk: kérünk, ezután is bajnokokat szülj,
Kiknek számokkal kívánt örömödre lehessünk.

Rajta vitéz!
Trombita zeng, dühög a paripák nyoma, durrog az ágyú,
Bőg, morog a levegő, püfög a föld, bömböl az elgyúlt
Bombi, az aprólék tűzfegyverek egyre ropognak.
     Lóra legény! jön az ellenség, ránk hajtja kapóra
Veszni való seregét; résen kell várni vitézek!
Már elibek bukkant egy éppen rájuk irányzott
Bombi, meg is dobbantak ugyan; de megint iramodnak,
Meghökkent a halál tőlök, s ím ránk igazítja
Veszni való seregét; résen kell állni vitézek! -
     Így vetik a dühögő szelek a moccanni szokatlan
Kősziklák derekához az oktalanul hömpölygő
Nagy tenger vizeit, melyhez dulakodva rohannak,
S elbődülve locsongnak el, ők is veszteket érik
Márvány mejjünkön. Nyomd bé, fiam, a süveged jól,
S rettentő kardod magyarán markodba szorítván
Rajta vitéz! Nagy szíved után, nagy lelked azonban,
Mely a győzöttön könyörűlő, nyomba kövessen.

Ajánló vers
Gyakran sírnak, akik írnak,
Hogy kajánok gúnyolódnak;
A bölcsebbek s merészebbek
Vélek nem bajlódnak.
Én meg, elmém bimbócskáját
Im ajánlom a kajánnak,
Mint ki szentelt gyertyácskáját
Gyújtá a Sátánnak.

Ruszánda, moldvai szép
A nyúgodalomnak útján
     Még nem is messze mentünk;
A borzasztó csata után
     Még csak alig pihentünk;
A hadra feszült ereink
     Még jól se lankadtak;
Tüzünktől felforrt véreink
     Még el se csillapodtak:
Mégis mely gyenge mozgások,
     Melyek bennem pezsegnek.
Egy harc után nem szokások
     Igy verni sziveknek.
Óh hányféle indúlattól
     Hányódunk és vetődünk!
Most a hadi ábrázattól
     Talpig felhevitődünk:
Majd egy szép kép csillámjától
     Lobbant fel egy tekintet,
Melynek igaz bírásától
     Márs vasbottal elintett.
Most is a török puskája
     Nem lőtt meg oly mérgessen,
Mint egy oláh kislyánykája
     Rám tekintvén édessen.
Nem láttam én még vad fának
     Soha ily szép gyümölcsét,
Egy havason nőtt oláhnak
     Ilyen nyájas erkölcsét.
A Mahomed zord vitézze
     Elfelejti vadságát,
Dühösségében csak nézze
     E természet virágát.
Én is, ha magyar nem volnék,
     Érte nevem letenném,
Vagy halnék, vagy megbomolnék
     De Ruszándát elvenném.
Ha nem volnék, ami vagyok,
     Lábom azt is igérte,
Hogy a Kárpátusok nagyok,
     Mégis megmászná érte.
Oláhszűrt vennék magamra,
     Kérges bocskort kötöznék,
Fejszét vennék a vállamra,
     S a hegyekbe költöznék,
Ha kimennék a juhokkal,
     Ruszándát is kicsalnám,
Talpig megraknám csókokkal,
     Örömömbe befalnám.
Vess véget hazai hűség
     E lágy gondolatoknak,
A puhának gyönyörűség,
     Pálma kell a bajnoknak.

[A csermelyhez]
Hová kis víz olyan sebessen,
     Hová sietsz olyan szivessen?
A virágok, kik rád hajolnak,
     S mintegy csókjaidér bókolnak,
Nem tartóztatnak egy cseppet is,
     Sőt még kerülgeted őket is.
Apró cseppek! csillapodjatok,
     Szörnyűség az, amint omlatok,
Vagy tán ti is felhevültetek,
     S velem egyformákká lettetek?
Mégis, hogy egymást felleljétek,
     Nem szükség, hogy így kergessétek,
Ha ama kis malmot éritek,
     Ott egymást majd ölelhetitek,
Mátkátokat ott csókoljátok,
     S a zubogón úgy bocsássátok,
Amelyen midőn lerepűlnek,
     Sok apró ködöcskéket szűlnek.
Óh, ha ti is így kivánkoztok,
     Tudom, hogy engem sem átkoztok,
Kinek a legforróbb szerelem
     Egészen megfőzé kebelem.
Óh, miket bíznék én reátok,
     De már elöllem elfutátok,
Ti egymást hancúzva űzitek,
     S panaszimat nem is értitek.
Könnycseppjeim, kiket még lelek,
     Menjetek el hát ti ővelek,
Majd a malomnál megálljatok,
     Kerekére le ne fussatok,
Ott várjátok meg kedvesemet,
     Ki öli s éleszti szivemet.
S ha vizet merít korsójába:
     Fussatok bele hamarjába,
S ha inni felviszen szájára:
     Csepegjetek szép ajakára.
Onnan lejjebb-lejjebb menjetek
     S titkai közt enyelegjetek,
S míg nyájason csiklándozzátok,
     Szivébe ezeket sugjátok,
Hogy egy bájoló tekintete
     Minden nyúgodalmam elvette,
S megfosztott legfőbb vagyonomtól
     Elszakasztván szabadságomtól.
Mondjátok, hogy e nagy kincsemet
     Se kérem vissza, csak engemet
Tartson hivének annál fogva,
     S nézzen egyszer rám mosolyogva.

[Még gyertyám el nem óltottam...] 
Még gyertyám el nem óltottam,
     Tisztát akarván venni,
Mantlizsákom felbontottam,
     S mellém találám tenni.
Hát egyszer lassu mozgással
     Szobám ajtaja nyílik,
S rajta csendes suhanással
     Egy rózsaszál benyílik.
Hogy magam aluttá tettem,
     Lábujjhegyen lépeget
Ruszánda, megáll felettem,
     S rám csókokat hinteget.
Amint pillám közt sejtettem,
     Felém kezdett hajolni,
Ugyan miket érezhettem,
     Ki ne tudná gondolni?
Tovább magam hogy titkolnám?
     Karom kiterjesztettem,
S amint magamhoz kapcsolnám,
     Az ágyról leejtettem.
Én leugrék megrettenve,
     Hogy felkapjam lyányomat,
Mit kaptam fel, felserkenve?
     Veress mantlizsákomat. 

Danaë
Volt egy király, ki, míg szemét
     Még az ág ki nem verte,
Sok féltett szűzek érdemét
     Fortélyosan elnyerte; 
Volt ennek egy leánykája,
     Ki még nem is zsendűle,
Még mejje virágocskája
     Bimbózni se készűle. 
Ámor azt a praktikáját
     Még nem is álmodozá,
A nyalándék ifjak száját
     Mint ízelítse hozzá. 
De tudta a vén, magára
     Hogy nem jó egy lyányt bízni,
Azt is, hogy majd minden vára
     Sem lesz elég őrízni. 
Próbálta ennek előtte
     A kis ámori nyílnak
Oly erejét, hogy előtte
     Minden zárak kinyílnak. 
Mint egy tanult vitéz, ki már
     Sok bástyákat megveve,
Hogy planizál, midőn egy vár
     Őrizőjévé leve. 
A király úgy veti-hányja
     Jártas-költes elméjét,
Hogy óltalmazza leánya
     Legféltőbb kincsecskéjét. 
Egyszer durva gondolatja
     Azt súgja vén fejébe,
Hogyha lyányát bézárhatja
     Egy torony tömlöcébe, 
Melyet rézből koholtatna
     Még nem hallott munkával,
Már úgy bátran truccolhatna
     A latrok próbájával. 
Jól van, a torony megkészül,
     Danaët bévezeti,
Lakatot vét rá vitézül
     S kúlcsát zsebjébe veti. 
Végre az ajtó mellé is
     Láncol dühös ebeket,
Ne bocsássanak felé is
     Semmi teremtéseket. 
Még ki sem nyílt virágába
     Ez az ártatlan lélek,
Itt hervadozott magába,
     Kiről én most mesélek. 
Igy sínlik a kis viola,
     Melyet, míg ki se nyitott,
Valaki, midőn árkola,
     Egy hanttal beborított. 
Azonban az idők múltak,
     Nyílt a virágszál, nőtt is,
Érzékenységi újultak
     A pengő fal között is. 
Nem látott ugyan szükséget,
     Mert a vén minden reggel
Elegendő eleséget
     S csecsebecsét hordott fel. 
Sok efféle bóldogságnak
     Uszkálván közepette,
Egy ottan nőtt kivánságnak
     Eleget nem tehete. 
Maga sem tudja, mit kíván,
     Nem is tudja képzelni.
Eszét segítségül híván,
     A’ se tud rá felelni. 
Sem itala, sem étele,
     Álom se jő szemére,
Mejje forróval van tele,
     Hol hűl, hol hevül vére. 
Ég felé fel-felemeli
     Elbágyadott szemeit,
Térdel, kezeit tördeli,
     Kérne, de nem tudja mit. 
De tudta ama csábítók
     Legtöbbet próbált feje,
Ki előtt nem vala titok,
     Danaë rejtekhelye. 
Jupiter, mondom, megfejtvén
     Azon rágá körmeit,
Hogy mint törölje ki a vén
     Őrállónak szemeit. 
Egyszer az ötlik eszébe,
     Hogy essőre kén válni,
Úgy tán Danaë ölébe 
     Le tudna folydogálni. 
Kellemkéket gyüjt rakásra,
     Kiket ölébe vészen,
S háromszori rázkódásra
     Arany felhővé lészen. 
Egy fót kellemnek azt mondja:
     Danaët készítgessék,
A többinek arra gondja,
     Hogy őtet lebegtessék. 
Amazok tőlle elfutván,
     Lejjebb-lejjebb hancúznak
S a réz toronyhoz lejutván,
     Egy nyiláson becsúsznak. 
Ott a már fellobbant szűzet
     Még jobban felgerjesztik,
S a mejjét emésztő tűzet
     Lengésekkel élesztik. 
Most pirosra csípegetik
     Sáppadozó orcáját,
Majd elfojtják, s kifűzetik
     Mejj-szorító ruháját. 
Fél-ájultan ágyára dűl,
     Hánykódik, ürög-forog,
Míg sok padláson keresztül
     Az arany-köd szivárog. 
S midőn egy hízakon, szépen
     Le akarna csordulni,
Akkor talált szegény éppen
     Az ég felé fordulni. 
S ohajtozó szívvel ekként
     Hogy repesve pihegett,
Az arany esső szemenként
     Szöve rá ködszőnyeget. 
Azon belől hát mi esett,
     Azt magam nem láthattam,
Hogy Danaë teherbe esett,
     Azt csak mástól hallottam.

Az érzékenységek énekben
Látás 
Ahol jő, kit régen ohajtva lesek,
     Ő, akit szüntelen lelek s keresek.
Képzelődésemnek serkenj hajnala,
     Testben jő lelkemnek őrző angyala,
Most tehát, most két szemeim hívek légyetek,
     Ti is, minden érzéseim jertek, nézzetek,
Csak te nyomorult kéz, s szegény ajakok,
     Bár lelkemnek nehéz, legyetek vakok. 
Hallás 
Hangicsál a kincsem nyájas énekkel,
     Óh, hogy testem nincsen rakva fülekkel,
Inak feszüljetek vont húr módjára
     S mind együtt pengjetek édes hangjára.
Nyílj meg szívem, csókid lesznek szájmozgásai,
     De ha róllad szót sem tesznek szép ajakai,
Érzéseden kívül hagyd zengéseket,
     Már úgy, óh szegény fül, légy te is siket. 
Szaglás 
Irigylem kis virág állapotodat,
     Boldogul letört ág, szép halálodat.
Kincsemnek éltedet keblére tetted,
     S fűszeres lelkedet rá lehelletted,
Már ezt az új balzsamodat rózsás kertembe
     Szedted, drága jóvoltodat töltsd hát szivembe,
Óh ég! szent harmatod lelkem megtelte,
     Mert e jó illatot kincsem lehelte. 
Tapintás 
Szemem, nem láthattad, mégis fénylettél,
     Fülem, nem hallhattad, mégis csengettél,
Órrom s szám izlése, csak veszteg ültél,
     Mégis mi rébzés e’, hogy felhevültél?
Jádzodjatok víg szivemmel minden csepp vérek,
     Mert egy édes érzésemmel egekig érek.
Kincsemmel sétáltam, kis kezét nyújtá,
     Szorítni találtam, s visszaszorítá. 
Ízlés 
Kézfogás, órr, fűl, szem, mind elbujhattok,
     Már engem többé nem csalogathattok.
Látjátok véremnek pezsgő forrását,
     Betöltém szivemnek fő kivánását.
Tudjátok-é, mi lehetett, amit ízlétek?
     Aki még nem érezhetett angyali étek,
Bóldog, ha addig lés, míg meg nem talál,
     Mennyei jó izlés! Forró csók valál. 
Kívánság 
Kép, amely szívemet tükröddé tetted,
     Hang, amely eremet mind megpengetted,
Balzsamos lehellet! gyenge szorítás!
     Melyekhez még kellett egy bóldogítás,
Édes csókok forrósági, égi harmatok!
     Ti érzésim kivánsági, mi a hijjatok?
Csak középpontotok egy jó szív légyen,
     Életem rajtatok mennyekbe mégyen.

Az öröm tündérsége
Egy szép nyári estvén, csak naplement tájba
     Még környékünk szinte nem borult homályba,
Még a természetnek lángszínű bársonyja,
     Amellyel elnyugvó napunkat bevonja,
Mutatta mennyei pompával terjedve,
     Milyen nagy méltóság légyen vele fedve;
Még kevés csillagok tudtak erőlködni,
     A napnak súgára alól kivergődni;
Még az apróbbakat, bár magát elvonta,
     Hosszan utána nyúlt fénnyével bévonta:
Midőn gyepágyamról néztem fél-könyéken
     E szép változást a szunnyadó környéken.
Mint a szivem, csendes vólt a levegő is,
     A nap után bámult tán még a szellő is.
A diszhármóniás békák piánója,
     A taktusra zúgó malom zubogója,
Vízibika, buggyok, füttyök, hápogások,
     A pittyet cifrázó fürj-palattyolások,
Egy panasszát nyújtó kis fülemülének
     Hangszálai között amint őgyelgének,
Az elfáradt erőt nyugvásra rengették
     És a higgadt elmét andalgóvá tették.
Álmélkodva néztem e nagy játékszínbe,
     Hogy a bölcs természet mennyiféle színbe
Hordja fel játékát a néző elébe,
     S hányféle hangokkal zengedez fülébe.
Nemem méltóságát egészen érzettem,
     Látván, hogy e mind ő érte van, s érettem,
Érzém, mely nagy lelkem állattársim felett,
     Kikbe ily bölcset a fő bölcs nem lehellett.
Mi tudunk az égitestek közé menni,
     A láthatatlanból megláthatót tenni,
Útját, messzeségét, nagyságát vizsgáljuk,
     S a nagy természetet keresztül bujkáljuk.
Ez érzés felséges vóltával megtelvén,
     S gyepágyamról mint egy kis isten felkelvén
Mennyezete alá mentem fás kertemnek,
     És ott szabad folyást engedtem eszemnek,
Mely a nyughatatlan vizsgálás szárnyain
     Túlszállt a halandó látás határain,
S a nagy mindenségnek már csaknem felette,
     Lengvén, kis lakhellyét el is felejtette,
Már örök végzés szent kabinetjába
     Csaknem belenézett az egek titkába.
Ily kis istenségnél főbb méltóságomba
     Az elbújt Ámeli ugrik a nyakamba,
Csókot ígér, csak ne duzzogjak játékán,
     S virágokat szór bé ingem hasítékán,
Azzal friss forgással a fák közt eltűnik,
     S onnan is virágot szórni rám nem szűnik,
Most sehol se látom, majd elémbe lebben,
     Senkivel se játszott még a zefír szebben,
Egyszer amint lopva hátam megé kerül,
     Gyorsan megfordulok, s kezem közé kerül,
Már kikapni magát gyengén igyekezi,
     Orcáját és mejjét rosszul védelmezi,
Szám és kezem veri, de nem nagy erővel,
     És azt is többnyire csak a keszkenővel.
Igy hancúzván, mikor álmomba se vélem,
     Megbotlok, eldűlök s ő is eldűl véllem,
S a zöld gyepen amint öszvebúnyolódtunk,
     Látta az esthajnal, miként csókolódtunk,
De a „Lóra! Lóra” zajra felugrottam,
     Mi a patvar! hát én ezt mind csak álmodtam?

Egy férje elestén kesergő özvegy 
Nyílj meg jóltévő föld hantos lapja, melyet
     Tapadok, mutass egy bátorságos helyet.
Hadd szárasszam ki ott megfacsart szívemet,
     Hadd sirassam el ott megúnt életemet.
Oda van! örökre, oh jaj, elvesztettem,
     Életemet eddig akiért szerettem.
A gyilkos erőszak kirántván ölemből
     Már most ki akarja feszítni szivemből.
Nem! nem! édes hívem, enyim vagy mostan is
     A feledékenység gyász országában is.
Legféltőbb mindenem te voltál, míg éltél,
     Felkereslek, bár más világot cseréltél.
Jer lelkem! nyomozzuk a halál völgyein
     S örök nemtudással bévont vidékein.
Ne félj, mert vezérem lévén a szerelem,
     A színetlen árnyék között is meglelem.
A végtelen semmi párkányán lebeg bár,
     Avagy a tetőtlen üreg csúcsain jár,
A szakadhatatlan vonszódás kötele
     Akármerre lengjen, egy pontra húz vele.
Óh jer, reppents hozzá utólsó lehellet!
     Hiszen itt rezeg ő csak a szívem mellett.
Érte nőtt virágim, ti is induljatok,
     Végső áldozatúl sírjára hulljatok.
Így csorgott el vére, szép rózsalevelek!
     Valamint titeket széjjelhintettelek!
Liliom! így vágta azt le a kard éle,
     Mint téged; ki nálad szebb vala, míg éle.
Midőn a hervasztó halál rálehellett,
     Mint te, letört sárga ibolya, illyé lett!
Húlljatok virágim sírjára, húlljatok,
     Magam is azonnal megyek utánnatok.

Egy véres ütközet estvéjén serkent gondolatok
Nyugosznak immár a mai nap baján
Áttört vitézek, durva veszély között
     Görcsökre vont képek vonásit
          Hogy szedi rendbe az édes álom! 
Leng, lengj körűltök kellemes estveli
Szellő! legyezd el tőlük az érdemelt
     Nyúgalmat is felháborító
          Ostoba képzetek álmodásit. 
Óh, kedves élet legsanyarúbb neme!
Ugyan mi szükség vólna reád, hahogy
     Az ember e jó kis világot
          S benne magát okosan szeretné? 
Ha a kevélység hírt-nevet éhező
Lelkét nem a vér szomja hevítené,
     S a kárhozandók útja helyett
          Égre vivő nyomokat keresne. 
Az érdemesnek hogyha segítsz ügyén,
Hatalmas ember! szebb nevet érdemelsz,
     Mint aki felfúvalkodásból
          Százezer atyjafiát levágat. - 
Vitéz barátim! mink pedig úgy veszünk
E sullyos élet sok bajain erőt,
     A vérpatak tengernyi árvák
          S özvegyek átkai közt kerengő 
Örvénye közt is, hogyha vitéz karunk
Patvarkodásból nem tesz erőszakot,
     S tettünk jutalmát tiszta szívünk
          Helybehagyó örömin keressük.

Katonai búcsúének
Márs műhelyén,
Vér mezején
     Gyakran izzadozó seregek,
Kiknek epedt
Élteteket
Sok bajhoz csatolták az egek,
A jutalom noha pálma legyen,
          Melyet a hír fejetekre tegyen,
          Bár azzal buzdítgatja
          Tüzeteket ama hadak atyja,
                 Hogy egekig
                 Emelkedik
                      A nevetek,
                 Én nem kinlódom veletek. 
A sanyarún
Nyert koszorún
     Csak kapkodjatok ám magatok,
Józan eszem
Már sohasem
     Gyötrik bajnoki gondolatok,
               Már nem akar kezem ontani vért
               Címerekért, se dicső nevekért,
                         Pálmáim s méltóságim
                         Ti legyetek, igazi barátim!
                              Ti veletek
                              Ha lehetek,
                                   Azt fogadom,
                              Egy hérósságért nem adom.

Búcsúzás a hadi élettől
Isten hozzátok!
Vitéz barátok!
     Kikkel míg harcoltam,
     Testvér voltam. 
Már kardot nem húzok,
Végkép elbúcsúzok
     Véróltárotoktól
     S zászlótoktól. 
Az ég őrzéstekre,
És vezérléstekre
     Kivánom, szüntelen
     Légyen jelen.

Végbúcsú Ámelitől
Már hát Ámelim elviszed
     Fellengőn repeső jádzi reményemet?
Már hát elviszed e soha
     Bé nem forradozó szív kiszakadt felét,
Már hát elviszed, elviszed
     Édes mindenemet, mert magad itt hagyol.
S itt hagysz hát, ha nem álom ez,
     Mellyet képzeletem féltibe rajzola.
Óh, e’ nem lehet az, mivel
     Még álmomba is e színleni nem tudó
Jó szív nem csala meg soha.
     Oly tisztán kifoly e szép ajakak között
Minden gondolat, aminő
     Édessen petyeg el rólok az édes íz
A forró ölelés alatt.
     E két mennyei kis boltozaton belől
Szintoly angyali szív dobog,
     Amilyen babonás gyenge tapintata.
E gyöngy szem sebet ejt, hanem
     Meg nem csal. Ne ragadd tőllem örökre el
Őket, kis szerelem fia.
     Nem! nem! sőt puha kis szárnyad alá szorítsd
S úgy tedd által az útjain
     Leskődő bajokon, s gyenge kezed vigye
Nem hívebb, noha bóldogabb
     Társ karjára. Tanítsd vak követőidet
Édes honjok eránt való
     Szent hűségre ezen áldozatunk nemes
Példáján. Koszorúk alá
     Nőtt virtus! te, kiért gerjedezéseit
Megfojtá, vezetője légy.
     Menj hát, Ámelim, a leggyönyörűbb napok
Kísérjék jeles érdemed.
     Menj, áldjon meg az ég! jussak eszedbe, ha
Rózsák közt folyik életed.
     Már én eltakarám a szerelem tüzét,
Béfedvén vele szívemet;
     Nem tesz már akadályt célod eránt vivő
Útadban, kegyes Ámelim.
     Vedd még e keserű csókomat, ő legyen
E könnyekkel örök jele
     Szívünk rettenetes szétszakadásinak.
                              *
Szépen festegető remény!
     Igy hát rajzolatod mind csupa füst vala.
Elszámlált gyönyörű napok,
     Melyekből az öröm karjai közt, a hív
Kellemkék puha szárnyai
     Lengék a szerelem fűszereit felém:
Csak képzet buborékjai
     És egy szenderedés álmai vóltatok.
Eltűntök! megyen Ámelim
     S nyúgalmam vele. Óh, lelkemet éltető
Kedves színeim, akiket
     Gonddal festegetett a kegyek Istene
Szűz szájára. Ti bájoló
     Jóízű ajakak, s édes ölő szemek,
Szépségtekre megesküszöm,
     Hogy bár nékem ezen angyali kis kezet
Durcás sorsom irígyli is,
     Szívem sebjeiből nem fogy el Ámeli.

[Mint mikor a nap...]
Mint mikor a nap az ellátás szélére lejutván
Visszatekint, s az aranygyapjas felhőknek alóla
A már barnúló erdőkre veresses arany színt
Leggyent, azzal elűl, s az arany festést is azonnal
A sűrűségből kibukott árnyék letörűli:
Ámelim így nézett még egyszer hátra, kezével
Mejjét és ajakát illetvén, s azzal el is tünt,
S engem az aggódás és a siralom beborított
Bús árnyékával. Majd rólatok, elfeketült fák!
Mind elmászkálnak lassan a lomha homályok,
Egy pompás hajnal hasadása után; de az én rám
Gyűlt éjnek véget nem vét az örökre lement nap.

Ámelihez
Veled való múlatásom
     Táplálta életemet,
Tőled való elválásom
     Sietteti végemet.
Ámelim! míg öleltelek,
     Haláltól tudtam félni,
Miolta elvesztettelek,
     Félek azóta élni.
Gondolám: e fa enyhébe
     Hogy majd nyugalmam lelem
S ím könnyebbülés helyébe
     Még kínomat terhelem.
E hely szerelmünk kezdését
     Juttatja bús eszembe,
Hallom egy galamb nyögését,
     S könnyek gyűlnek szemembe,
Amott, ahol a vízesés
     Az ekhót fecsegteti,
Úgy tetszik, a csergedezés
     Nevedet emlegeti.
De csak hasztalan lesem,
     Senki sem száll ölembe;
Mivel Ámeli kedvesem!
     Nem vagy itt, csak szívembe.
Nálad nélkül nem találom
     E világban kedvemet,
S érzem, hogy a végső álom
     Már altatja véremet.
De akkor is, édes hívem!
     Ha éltem kell végezni,
Hogy szeret, azt fogja szívem
     Utóljára érezni.

Egy gerlice keserve
Búval élek,
Bús a lélek
     Éjjel-nappal bennem.
Óh egek! bár
Meghalnék már!
     De mit van mit tennem?
          Ha ti is kővé váltatok,
          Fohászkodást nem hallatok,
          Hová kell hát lennem? 
A siralom
Én italom,
     A csuklás ételem,
Szemem közt űl,
Együtt repűl
     A kesergés velem,
          Álom helyett bú veszteget,
          Magát a levegőeget
               Nyögések közt nyelem. 
Ez ágon űlt,
Kinél nem szűlt 
     Szebbet a természet,
Egy átkozott 
Rácélozott,
     Pattant, - elenyészett
          A legártatlanabb pára,
          Hogy haldoklott, utoljára
     Sohajtva rám nézett. 
Bóldog vóltam,
Míg csókoltam,
     S csókját szedegettem,
A szomorú
S epesztő bú
     Sullyát nem érzettem;
          De minden gyönyörűségem,
          Bóldogságom, reménységem
     Benne elvesztettem. 
A kegyetlen
Ily véletlen
     Halálát nevette,
Elragadta, 
S azt sem hagyta,
     Hogy sírjak mellette.
          Ha társammal ily rútúl bánt,
          Az álnok, engem miért szánt?
     Lelőni mellette? 
Árnyékos fák!
A zöld ruhák
     Rólatok levesznek,
Szép ligetek!
Belőletek
     Hótengerek lesznek,
          De a tavaszi melegek,
          És az engedelmes egek
     Újra zöldellőkké tesznek: 
De engemet
Úgy bétemet
     Örökre bús telem,
Hogy nyílását,
Tágúlását
     Már nem is képzelem,
          Víg napomnak felkelését,
          Tavaszomnak derülését
     Csak hóltomkor lelem. 
Múlt örömök!
Akkor jövök
     Majd össze veletek,
Ha a halál
Reám talál,
     S páromhoz mehetek;
          Hogy hát ölébe juthassak,
          Szájára csókot rakhassak,
     Óh búk! búk! öljetek!

Éljen a barátság!
Poéta 
Múzsám! pongyola láncokat
Fűzék a kikelet gyenge virágiból,
     S majd felcímerezem velek
Lassú hangho’ szokott rózsafa lantodat,
     Csak zengj egy gyönyörűt nekem. 
Múzsa
Mindennél gyönyörűbb a kinyitott virág. 
Poéta 
     Szebb amely kirepedt piciny
Pályáján az imént dugta ki kis fejét. 
Múzsa 
Mindennél gyönyörűbb? hát mikor a komor
     Éjnek háta megett terem
A már ébredező napnak előlfutó
     Kis súgára, s odébb veri
A környékre borúlt fátyolos éjszakát,
     Bíbor kárpit alól izen
Újúlást a halál mázzaival bevont
     Színeknek? 
Poéta 
De jelesb, mikor
Egy szép útja után a nap aludnimegy
     S a párázatok estveli
Tömjénjével, örömhangot emelhetek
     Búcsúzóba felé, hogyha lementekor
Oly vígan hagya itt, mint le-lejöttekor. 
Múzsa 
     Szép volt hát csakugyan, mikor
A legszebb kis ajak rád mosolyog vala
     Nyájas gerjedezése közt
Angyalkádnak, ama kis bigecs enyhibe
     Nyugvó Ámeliden mikor
A pajkos szelek úgy mertek enyelgeni,
     S oly csalfán suhanának el
A kincset fedező fátyol alatt, mikor
     Őgyelgő kezeid csupán
Öt-hat szál violát kaptak imitt-amott,
     Nem hagyván szemedet velek
Szétkórászni. Mihelyt csókkal elegy rakád
     Ártatlan violáidat
Édesden rezegő mellje növésire,
     Ámor szárnya alatt puha
Szendergésbe merűlt szép szemeit miként
     Csiklandá fel az ébredés.
Mint küszködtek a híg álom alá lapult
     Andalgással az ellene
Serkent s a ki-kinyílt szembe cicározó
     Nyájasságok; az angyali
Fénnyel rád kiderűlt Ámeli hajnala
     Futkározó ragyogása közt,
Mely édes repesést hintegetett beléd. 
Poéta 
     A már forradozó sebet
Mért kell hasztalanúl újra kimetszened?
     Szünj meg szívem epeszteni
A múlt boldog idők emlegetésivel,
     A menny titka akarta, hogy
Értünk a szerelem hajnala jöjjön el,
     Ismét ő maga vonta bé
Sűrű köddel ama ránk nevető napot,
     Óh, hát drága reményeim
Már tik mind örökös sírba borúltatok! 
Múzsa 
     Kergesd el, fiam, a komor
Andalgást, kiderűl a ködös éj; s noha
     Virradtán zivatart hozott,
Szép lesz a szomorú zápor után napod.
     Egy jó kéz vezeté, tudod,
Még gyengén tipegő lábaidat, mikor
     A Pindus meredekjeit
Kétséges szemeid méregeték; ez az
     Áldott kéz hoza felfelé.
Míg a mentorod él, béköti ő sebed,
     Kedves karjai közt leled
Enyhítő szeredet. Véle keressed az
     Élet ritka virágait. 
Poéta 
Pengesd, Múzsa, tovább pindusi lantodat,
     Pengesd mennyei húrjait,
Most zengnek gyönyörűn. Drága baráti név!
     Nincs nálad jelesebb sehol,
Nincs olyan pompa, se kincs, mely veled érne fel! 
Múzsa 
     Mindent elvehet a kemény
Sors, amit csak adott, mint az egek magok
     Most a földre kövér esőt,
Majd ellenbe’ ragyát vagy jeget öntenek;
     Úgy ő is ma nevet reád
Víg képpel, de talán még ma meg is tipor,
     Mindent elvehet ő, csupán
Egy tisztán szerető lelki barátodat,
     Míg órája le nem folyand,
Nem kaphatja el, a tengereket veti
     Bár közzétek; akár kemény
Kőbástyákba külön dugdos is; a soha
     Széjjel szemzeni nem tudó
Gyémánt láncotokat mégse szakasztja el.
     Ámornak lobogó tüze
Nem tartós; s mihelyst elcsenevésztenek
     A szép szembe cicázgató
Nyájas kellemek, és pápaszemed lehúllt,
     Melyen képzeleted nagyobb
Fényt látott vala, mint józan eszed lele:
     A bosszú s unalom nyom el.
Boldog lészel ugyan, hogyha kis angyalod
     Szintúgy lelki barátod is.
Heh! mert ritka madár ám az az ég alatt,
     Mely vaktába kezedbe száll! -
Jó szív és jeles ész, jól kinyitott szemek
     És sokféle tapasztalás
Kell ám, hogy kitanúld lelki barátodat!
     A vérnek heve vagy sava,
Sűrűbb vagy hidegebb volta sokat tehet
     Két szív öszvekötésihez!
A mértéklet azért még nem elég ahoz,
     Hogy láncok ne szakadjon el.
Sőt két pénzhe’ ragadt, két buja, két kevély
     Egy úton nehezen mehet.
Erkölcs kell oda, jó és okos értelem,
     Mely mindég igaz útakon
Jár, a szép tudomány, a nemes érezés
     És jó íz violái közt;
Két ily megnemesűlt szívek elérhetik,
     Bár mértékletek öszve nem
Illhetnék: az erős egybecsatoltatást.
     Mely bóldog pedig, akinek
Egy hív társ kezeit tartja az ellene
     Fellázadt bajok árja közt.
Nincs több ollyan öröm, mint a’, ha két nemes
     Erkölcsű hazamentekor
Egymást intve dicső tette nyomán halad. 
Poéta 
     Ez már ami megérdemel
Egy fűzér koszorút: jöszte tehát velem,
     Áldjuk mennyei kútfejét
Erkölcsünknek. Az őtőle szivárogó
     Szentség húzza barátomat
Egy központra velem, s kérjük az ég urát,
     Hogy bóldog legyen életek
A virtust követők lelki barátinak.
     Óh, hív szív! te pedig jere,
Halld meg, s értsd el ezen gerjedezésimet,
     És múzsám igaz énekét
Tűrd el, még ha talán néha fogyatkozást
     Lelsz bennem, hanem esküszöm
A mennyekre, hogy a tőlök alá lejött
     Erkölcs szent nyomait s velek
Szíved tiszteletét nem hagyom el soha.

Álom
A történeteken s a sok ezer bajon,
Melyek rendre velünk játszanak, a minap
     Gondolkozva ledűlék
          Egy kis rózsabokor tövén; 
Ott, a szenderedés angyali lágy-meleg
Álom ködjeivel béhehegének, és
     Selymes kis kezeikkel
          Szemhéjam lesimítgaták. 
Már játékos eszem képzete szárnyain
Hintázgatta magát, már csuda testeket,
     Tündér-várakat és más
          Holmit kezde teremteni. - 
Hát egy érdemes ősz toppan előmbe, kit
Jámbor képe s egész szivreható szeme
     Nemcsak tiszteletessé,
          Sőt még mennyeivé teve. 
Tündér teste nem is századokat, hanem
Kezdetbéli öregkort mutatott, arany
     Száján ült az igazság,
          S melljén a szeretet feküdt. 
Nyájas, mégis azért átszegező szeme
A vállam közein mintha jeges vizet
     Öntött volna le, minden
          Részecském nekiborzadott. 
Mozdító inaim megmerevedtenek,
Béforrott ajakam. Végre reám mutat
     Márvány ujjaival, s int,
          Hogy menjek vele felfelé. 
Én reszketve tudám hajtani térdemet,
S félénken követém nyomdokit, egy magas
     És még semmi halandó
          Lábbal nem tapodott hegyen. 
Feljutván, mutat egy völgyre, hová soha
Még a napnak arany fényje le nem hatott,
     Köddel van beborítva,
          Melyet gőzölög untalan. 
Nádtorzsok, s megavúlt zsombokok öbliből
Egy nyálkás habarék, benne teménytelen
     Nép dűlöngözik. Innen
          Felnyúlt egy hegy az ég felé! 
Tüskés oldalain állanak ördögi
Gyűlölséggel az éj ostoba lelkei,
     És mérges dühödéssel
          A békétlen irígykedés. 
Egy kápolna ragyog fent az öreg tetőn,
Egy szép kert közepén, melyet örök tavasz,
     Nyár és ősz vetekedve
          Ékesgetnek, az éj oda 
Kormos gyermekeit fel nem eresztheti,
Mert szent hely az. Egész táborok omlanak
     Feljebb onnan alólról
          A kápolna felé; hanem 
A gyengék tapadó sárt, az erős karúk
Érccé lett köveket szórnak utánnok, és
     A félkéz okosocskák
          Lúd szárnyakkal is üldözik. 
És így csak kevesen jutnak az égi fény
Látására; sokat visszacibálnak a
     Sárfészekbe; sokaknak
          Mérész lábokat eltörik. 
Eltévednek az út tüskéi közt sokan,
S tikkadtan lefelé tartanak; egy midőn
     Nagy gőggel szaladott, a
          Kert árkába töré nyakát. 
Ládd: úgymond az öreg, mennyi nem éri el
Azt a mennyei célt, melyre teremtetett,
     Lássák, mit cselekesznek!
          Ott áll órrok előtt az út. 
Nincs oly cél az egek bóltja alatt, hova
Baj nélkül szabad eljutni, az út nehéz
     Voltán aki megijjed,
          Válasszon gyepesebb nyomot. 
Nem nyér ám koszorút, aki puhálkodik.
Menj, láss dolgod után. Azzal odább mene,
     És én el nem akartam
          Többé tőle szakadni; hát 
Rettentő szemeket hánya reám; s vele
Csak mentem. - De mit ért? - a kegyes Ámeli
     Néhány rózsalevélkét
          A képemre lehúllatott. 
S felrezzentem. Ihol büszke eszünk kevély
Fellengzéseit is hogy teszi semmivé
     Egy-két rózsalevéllel
          Egy kis furcsa leány keze.

[Ama nemzetek vérében...]
Ama nemzetek vérében
     Úszkált világ zsivánnya,
Felpöffedt kevélységében
     Nézd el! még azt kivánja:
Hogy harambasaságának
     Az a jutalma lenne,
Hogy egy Homérus lantjának
     Ezüst húrján pengene.
De elesnek szándékjoktól,
     Ha ily polcra kapkodnak
A vérszopók, mert azoktól
     A Múzsák undorodnak.
Csak az emberi nemzetnek
     Felséges barátjai
Lehetnek e tiszteletnek
     Valóságos tárgyai.
Ők csak azokról zenghetnek
     Halhatatlan hangjokkal,
Kik az égre törekednek
     Emberi virtusokkal.
A Földi geniussának
     Van tehát arra jussa,
Hogy lantozzon árnyékának
     Egy hazánk Homérussa.

A megégett nagytemplom falai közt serkent gondolatok
No, megvan a kár! hajdani címerünk
     És régi díszünk pernye alatt hever.
          Amit tehát dicső atyáink
               A veszedelmes idők s bajok közt 
Hol életek, hol drága vagyonjaik
     Feláldozásán tudtak, az ellene
          Folyvást agyarkodó veszélyek
               Körme alól ki-kiváltogatni, 
Gyász omladékban hányja szemünkre, ma
     A fényes úttól mennyire távozánk,
          Melyen nagyérdemű atyáink
               Felnyomozák vetekedve Kodrust. 
Hív bajnokinknak mennyei lelkei
     Kik Régulusnak legnehezebb nyomán
          Törtettetek romolhatatlan 
               Vára felé az örök neveknek. 
Bátran vivén a nyársakat, a kemény
     Halálra, kedves honnyotokért, ugyan
          Lássátok e szörnyű veszéllyét
               Aljasodott maradékitoknak, 
Áldott atyáink! hogyha ugyan lehet
     A bóldogoknak sírni, sirassatok,
          Mert vége a Palládiumnak.
               Vége van! és mi, ihol la! élünk. 
Szánjátok-e már elcsenevült fiak
     Lassú veszéllyét, mert oda hajdani
          Egymás eránt való szerelmünk,
               Melyet örökbe ti hagytatok ránk. 
Sem a tatárok, vagy törökök, sem a 
     Rossz nyíri pajkos nép riha tábora
          Nem tettek ennyi kárt közöttünk,
               Mint ihol a ravasz elpuhúlás. 
A közhaszonról már nem is álmodunk,
     Egymást emésztjük, s bóldog atyák! jeles
          Érdemteket, hív társaiknak
               Kornyadozó nyakakon tapodják 
Némely, csak önnön hasznokat éhező
     Fukar kevélyek. Mert bizony a sasok
          Bagoly torongyokká fajultak.
               Óh, esedezzetek istenünknél 
Értünk, dicsőült lelkek! E hamvain
     Szent templomodnak, mennyei jó Atyánk,
          Im én is elbágyadva kérlek,
               Halld meg uram! Könyörülj hazámon! 
Add vissza közénk a szeretet tüzét,
     Mely szíveinkből mind kialudt! vele
          Hadd légyen e szent hely, midőn majd
               Helyre fog állni, dicsőbb amannál.

A gratiákhoz
Óh kellemesség és kegyek asszonyi,
Kik a halandók napjait, a kemény
     Történeteknek ellenére,
          Melyeket öblöget a szerencse, 
Eltűrhetőkké tészitek egy szelíd
Kis rajzolással; sőt a halál komor
     Tekintetén is bájoló színt
          Tudtok az ember elébe vonni. 
Ugyan mi csínt tett létem előttetek,
Hogy csalfa képek festegetésivel
     És áltató ledérkedéssel
          Öszvezavart eszemen cicáztok? 
Hahogy nem illik mennybe vezetnetek
Egy véges élőt: menjetek el tehát
     Előlem a tündér hazába,
          És nevetek ne legyen Ruszánda.

Csokonai neve napjára
Már a tarka mezők illatos asszonya
Udvarlásra magát nem piperézheti,
     Minden cifra virágit
          A nap szűze leszaggatá. 
Már a lanyha zefir, páfusi lantodon
Sem szunnyad, se cicáz, duzzog az olykori
     Hamvas harmatozáson
          S gubbaszkodva voná magát 
Vénus hóna alá. A meleg estveli
Csend már a locsogó völgyre se csal, hogy ott
     Nétán Lilla kerekded
          Combjával leköszöntsenek 
A sás közt susogó réti kisasszonyid.
Elment a meleges gólyasereg, s vele
     Minden handarikázó
          Nimfák eltakarodtanak. 
Hagyján! a futikák menjenek, a csalárd
Pajtásság gyönyörű tűköri. Nézd drusza,
     Bachus régi barátunk
          Most hirdet jeles innepet. 
Vivát! érjen azért annyi Mihály napot,
Amennyit csak akar. Jó drusza mink pedig
     Amennyit lehet, és azt
          Mind vígságba fecsérljük el.

A szerencsés történet
Mit látok, óh szent Istenek! álom-é?
     Gyengén emelgesd kis csalogány begyed,
          Lassan lebegjetek, virágok,
               Álmomat el ne legyezd, zefirkém! 
Óh, göndör árnyék! hogyne irigyleném
     Sorsod, mikor még a nap is üldözi
          Könnyű habocskádat, királyném
               Gyöngykebelén s ajakán. Te félhólt! 
Ki megcsömörlél rossz falatid miatt
     Bús életedtől, tartsd meg ölő kezed
          S reményed omladéki közzül
               Vesd ide mord szemed e csudára. 
S nem halsz meg úgy-é? Véd idejű, szilas
     Gyengébb korodban, bárha Dianna tán
          Vagy Venus is hevert alattad,
               Mégse hevert, tudom, ily dicsőség. 
Álnok legyecskék! Szemtelen állatok!
     Ne merjetek rá szállani. Óh te kis
          Szív-bájoló mozgás! Rezegj csak
               Szép ajakán s szemein. Talán én 
Szökdécselő...

A kétségbeesett szerelem
Húllj mennykő! hegyek ormai mind csattanjatok öszve,
Lobbanj, s lökd ki magad földünk bedugúlt üregébe
Fúladozó kéntűz! Rokkanjatok öszve kiterjedt
Égi erők! minden zúdulj a régi zavarba.
Ím! a rút habarék már mint sodródik az örvény
Forró torkában. Mely könnyen kortyan el a nagy
Minden! az elmállott fénytestek cifra világa
Mint hal, s mint elegyűl a kóválygó komor éjnek
Bolyhaival! - Lássad - megenyész! kíméljed az angyalt,
S vedd ki Ruszándámat, felséges erő! kit az omlás
Nem mozdít meg örök helyedről, s tedd a haboknak
Nagy partjára. De ni! hova bolygék? Nemde reményem
Alkotmányi ezek, melyek lezuhantak előttem?
Boldog egek! hát én csak azért láttam meg a hajnalt,
Hogy tudjam honnan számlálni keservimet? Álnok
Vértörvény! ki a honőrzés színének alatta
Óltalmadra talál! most már most érzem acélos
Öklödnek súllyát. Óh hát csak azért vezetél be,
Ámító szerelem! rózsás berkedbe, hogy ottan
Első lépéssel mindjárt tüskébe tapodjak?
Csitt! ahol a most nyílt violákkal s gyenge kökörccsel
Bészórt oltárnál gondatlan örömbe Ruszánda
Bokrétázza magát, s engem les játszi szemével,
Meglepem őt. - De minő ropogás? repedeznek a hajlék
Oszlopi! - egybe ledűl! fuss édesem! édesem ímé
Egy dörgő mars szó porrá ordítja reményünk!
Rettenetes kétség, elnyomsz. Nincs irgalom, úgy-é? 
Változhatatlan rend! ölelő karod
Meg nem hajolhat? Rántsd ki tehát fene
     Dárdádat, és - mi haszna kérem?
          Arra se hagyja magát beszélni. 
Elvesztelek hát? (rettenetes szavak)
Édes Ruszándám! s orvosoló kezed
     Meg sem tapintá bélyukasztott
          Mejjem örök sebeit; se számból 
Nem hallhatád meg mostoha sorsomat,
És hogy keservem száma telyes legyen,
     Nem nyúgtat egy felejthetetlen 
          Elszakadáskori: Isten hozzád.

Ének a hosszú télhez
Óh, meddig kell még a nyers szél
     Dérdúrságát szenvednünk!
Engedd már óh makrancos tél,
     Zúzos lárvád elvetnünk!
Vidd el rólunk vad honjába
     A mord éjszak tunya seregét:
Hadd láthassuk pompájába
     A vidító kikelet egét! 
A gémbergő természetnek
     Engedj egy kis tágúlást;
A sok béburkolt életnek
     Lágy szellőtől újúlást.
A madár hadd csimpalykódzon
     A bimbózó csere tetején;
Egy kis fűszál hadd nyújtódzon,
     S egy szem harmat legyen a helyén 
Akkor mink is megfrissűlvén
     A tavasz jóvoltából,
S új lélekkel felperdűlvén
     A sut rekkent zugjából,
A zsendűlő természetbe
     Víg énekkel ki-kiszaladunk:
S egy-két verset tiszteletbe,
     Csak halj meg tél, neked is adunk.

Az első olvasztó szellőhöz
Idvez légy óh lágy szelletnek
     Első nyájas párája,
A szendergő természetnek
     Felserkentő postája,
Jer, végy bosszút csendességgel
     A méreggel tele szeleken,
S hirdess békét víg lengéssel
     A megdurvult komor egeken. 
Majd a mord tél vasmarkának
     Jámbor meglágyúlásán,
S a fagy zúzos páncéljának
     Harmattá lett válásán
A szép környék örvendezvén
     Zöld bársonnyal befedi magát
S áldoz néked, tömjénezvén
     Fűszerszámos viola szagát. 
A kis tollas nép zengését
     Hallom már a berkekben,
Pusztult honjok zöldűlését
     Sürgetvén víg énekben,
Járd bé kis szél lengéseddel
     A gyöngyellő ligetek ölét,
Háladásul majd ott vedd el
     Érző szívünk öröme jelét.

A tavaszhoz estendén
Itt vagy hát már óh kezdetnek
     Legfelségesb példája,
A felserdült természetnek
     Nagy pompájú mátkája!
Jer, tiszteljük szűz keblébe
     Hol kis zefir puha szele leng
S a rábámult csendességbe
     Egy andalgó fülemile zeng.
Itt, hol még egy bódúló is
     Egy percet meghiggadna,
Egy országot feldúló is
     Lágy érzéssel borzadna,
Itt érezzük, hív pajtások,
     A szent erkölcs nemes erejét,
Hadd kapkodják másutt mások
     A képzelt jó buja kebelét.
Jertek, hívek, s a gunnyasztó
     Hajnal lassú lángjánál
Áldozzunk a szívforrasztó
     Egyesség oltáránál,
A titkok szent egyházának
     Igy ballagjunk falai körül,
Míg a kétség árnyékának
     Bóldog lelkünk felibe nem ül.
Addig a szép természetben
     Hordjuk tisztán szívünket,
Még itt egy ily víg életben
     Kezdjük dicsősségünket,
Hadd búzgassa mindég vérünk
     Jó erkölccsel tele szeretet,
Úgy mindent oly vígan érünk,
     Amint értünk ma kikeletet.

Az én kis kertem
Óh, jóillatú szép virágim,
     Gyönyörűségim s múlatságim!
A nagy forróságok megfőznek,
     Vizeim enyhítni nem győznek,
Plánták, kiket magam vetettem,
     S különös gonddal ültetgettem,
Már fejetek le kezd hajolni,
     Nem győzlek eléggé locsolni.
Hát ti, megragadt kis óltások?
     És ti jól indúlt fokadások?
Szép növéstek megszűnt újúlni,
     Gyenge hajtástok kezd sárgúlni.
Reményemet, óh, ne fojtsátok,
     Élteteket tartóztassátok.
Ne sáppadjatok, óh, levelek,
     Ma reggel, hogy öntözgettelek,
Ragyogónak láttam a napot,
     Hogy láthatárra felkapott
Fényes képe még alig vólt fent,
     Hogy mindjárt egy kis fellegbe ment.
Mikor a nap ekképpen jő fel,
     Nem marad akkor az esső el.
Forróságát a levegőnek
     Régen értem ily rekkenőnek,
Óh, ződségeim, reményljetek:
     Az ég jól tészen ma veletek,
Mint mikor a vízen cicázik
     Zefir, s pelyhecskéje megázik,
És úgy nyirkos lebegésekkel
     Játszik a ránéző képekkel:
Született olyan ez a szellet,
     Amely most éppen rám lehellett.
Ni-ni! már amott az ég alján,
     Amott nyári napnyúgot táján
Mintha nagy füstöt látnék gyűlni,
     A láthatár kezd setétűlni.
Örűljetek, óh, szomjú kertek,
     Még ma tápláló lelket nyertek!
Postái a terhes felhőnek,
     A szelek jobban-jobban jőnek,
S felfúván a pitlélt porokat,
     Mint keverik velek magokat!
Most mintha pusztítni jőnének,
     Mint dűlnek a fák tetejének,
Mintha le akarnák nyomkodni,
     De kezdenek immár lassodni.
Már emelkednek tolongással
     A fellegek, tele áldással,
Mint lopogatják el az eget,
     Rátolván a habos szőnyeget.
Már lobognak a villámások,
     Már hallik is lassú morgások.
Az apró-cseprő muzsikások:
     Pacsirta, fülemile s mások
A természet nagy basszusának
     Dörgésére megnémulának.
Nyomúl a felleg, jobban dörög,
     A csattogás ropogva görög
A megsűrűdött levegőbe.
     No, most lecsapott a mezőbe!
Minden állatok ijedtekbe
     Futnak, s repülnek enyhhelyekbe.
Csemeték, elevenedjetek,
     Félhólt plánták, emelkedjetek,
Szép virágaim, vidúljatok,
     Nektárral majd megrakodjatok.
Mintha látnám már a gyöngyöket,
     Melyek meglepnek benneteket,
Majd a leányok leguggolnak,
     S titeket gondossan szagolnak,
Mondván egymásnak gyönyörködve:
     Óh, jobb szagúk így, mint leszedve,
Majd hogy mutogatják újjokkal,
     Hogy fog függő gyémántotokkal
A megmosdott napfény játszani,
     S benne rezgő lángnak látszani,
A kezemre egy szem cseppent már,
     Felmegyek, mert az ebéd is vár,
Itt hagylak hát, Isten hozzátok,
     Ő viseljen gondot reátok. 
- - - - - - - - - - - - - - - - - - - - - - - - - - - - 
Óh mely méltóságos szemlélet,
     Mely egy rosszlelkűnek itélet,
Kit a villám, pattogván széjjel,
     Fenyeget megannyi veszéllyel,
Melyben a bölcs tégedet fellél,
     Fő jóság, ki által minden él.
Még eddig csak nagy cseppek húlltak,
     Már egyszerre neki zúdúltak,
Amint sűrűn lefelé jőnek,
     Mely ezüst színű recét szőnek,
Melyet, mig közte szaladoznak,
     A villámok megaranyoznak.
Ők zendűlnek, ezek zuhannak,
     S együtt mely szép hangzatot adnak.
Barátim, édes lesz a falat
     E mennyei muzsika alatt.
Jer, örvendezvén az egekkel,
     Együnk és igyunk víg lélekkel,
Áldván a természet jó atyját,
     Ki táplálja minden állatját,
Ki a láthatatlan párából
     S sok ezernyi szerek lángjából
Felhőt hirdet a levegőbe,
     S essőt ád alkalmas időbe. 
- - - - - - - - - - - - - - - - - - - - - - - - - - - 
De már ritkúlnak a fellegek,
     Tisztúlni kezdenek az egek.
Jerünk, szívjunk friss illatokat,
     Lássunk tajtékos patakokat.
Ni! a gyermekek feltürkőzve
     Ott a giz-gazt hogy tolják öszve,
S átadván a sebes folyásnak,
     Benne lábokkal gödröt ásnak.
Amaz mélységét méregeti,
     Elcsúszik, s a többi neveti.
Óh bóldogok! kik így játszatok,
     S a jövendőre nincs gondotok.
Melyben talán a bajok árja
     Élteteket nagy zajra várja. -
Ni csak! a ludak mint kötődnek
     A zajjal, s benne hogy fürödnek,
S hátokat megmosván állokkal,
     Mint csapják a vizet szárnyokkal.
A toronkász libákat fére
     Hogy csapja a víz a szélére!
Ott egyik nyakát nyújtogatja,
     Másik a tollát tisztogatja. -
De jerünk, hagyjuk itt ezeket,
     S nézzük az elment fellegeket,
Áldott szolgálatjokért, jertek,
     Nézzük, az egektől mit nyertek.
Látlak már felhők koronája!
     A természet legszebb munkája!
Tebenned látom egy rakásban,
     Amit festett mindenben másban,
Téged a nap tett örömébe
     Pálmául a felhők fejébe.
Nézzük már a virágokat is,
     Lássunk kis szivárványokat is,
Nézzük, a napra hogy nevetnek,
     Kitől már ismét nem félhetnek.
Némelyik kinyílt örömébe,
     Másik cseppet szorít keblébe,
Némelyik tömjénzi jó szagát,
     Másik bókol, leiván magát.
Egyen oly szép a csepp játszása,
     Mint egy síró szűz mosolygása,
Másiknak úgy függ leveléről,
     Mint a gyöngy a szépek füléről...
Hogy Márstól végkép búcsút vettem,
     Nyúgodalmamat itt kerestem,
Mások baját nem irigyelvén,
     S a természetet énekelvén,
Ott egy kis bodza árnyékába
     Elmélkedett szivem magába;
Gyakran onnan szántam azokat,
     Kik bódúlva ölik magokat
Vagy a szívrontó fösvénységgel,
     Vagy lélekgyötrő kevélységgel.
Ti, nyughellyeim már elmúltok,
     Zöld sephedékkel béborúltok. 
- - - - - - - - - - - - - - - - - - - - - - - - - - - - 
De tán nem kellene heverni,
     Próbálnánk e tengert kimerni,
Óh bizony, mindent elkövetek,
     Kis növevények, csak éljetek,
S majd kérem az elölljárókat,
     Vigyék el gyilkos árkotokat,
Amerre szabadabban mehet,
     S ilyen rettenetes kárt nem tehet.
Hol az úr atyja szólgájának,
     A fejedelem országának,
A tiszt viselő seregének,
     Az elölljáró helységének:
Ott azon könnyen segítődik,
     Ami által kár tetetődik;
A bóldogság a víg élettel
     Ott ölelkeznek szeretettel:
Ne csüggedjünk hát munkáinkban,
     Bizván ily kegyes atyáinkban.

Szükségben segítség
Mind egy célra kell sietnünk,
     Mind egy úton ballagunk,
E pályát hogy kell követnünk,
     Mind jól tudnánk azt magunk,
Óh jól tudnánk, hogy egymásnak
     Közös segítségivel
E világi vándorlásnak
     Könnyen bírnánk terhivel;
De azt véljük, hogy rózsákat
     Csupán úgy szakaszthatunk,
Ha egynehány jámborkákat
     A tövisbe buktatunk;
Hogy az élet édes mézét
     Szánkba csak úgy nyelhetjük,
Ha a mások szája ízét
     Keserűvé tehetjük;
Hogy útunkban dicsőséggel
     Csupán csak úgy járhatunk,
Ha másoknak kevélységgel
     A nyakára hághatunk.
Ez ellen már hány ezerek
     Irkáltak, de hasztalan,
Mert csak gyötrik az emberek
     Az embert minduntalan. -
Bűnnek lelke! ki földünknek
     Színét így elfoglalád,
Csak tapodd hát életünknek
     Minden szépségét alád.
De tudd meg, hogy a jó szívet
     Meg nem tántoríthatod,
Bár elővégy minden mívet,
     Amivel bosszanthatod.
Buja! Bátran dobzódhatol
     A szegények zsírjából,
Ha jobb, amit kikaphatol
     Az éhhel-hólt szájából;
De a bálok majd elmúlnak,
     S ha kifarsangolhatunk,
Álorcáink majd lehúllnak,
     S akkor majd mi múlatunk.
Csikarj te is szegény fösvény!
     Élj húzással-vonással:
Majd ha elfogy ez az ösvény,
     Megalkuszunk egymással;
Bár bírós légy, s mindenemet
     Kényed szerint nyeljed el:
Egy magamnyi sírhelyemet
     Ott tán csak nem perled el.
Vad erőszak! rút kevélység!
     Gázolj bátran bennünket:
Jó barátok lehetünk még,
     Ha lejárjuk terünket.
Vedd el minden szabadságom,
     Lássad, hasznát hogy veszed:
Én ott kezdem méltóságom
     Majd, ahol te végezed.
Az igaz, hogy ily reménynél
     Sovárogni unalmas.
Mert addig a torkos elnyél,
     Elgázol a hatalmas.
De hiában! mert más mód nincs,
     Hordjuk tisztán szívünket,
Mulattat is ez a nagy kincs,
     Dicsőít is bennünket. 

A tavaszhoz
Már a gyenge kökörcs fel-felemelgeti
A nyálkás avarok leple alól fejét
     És pelyhes koszorúját
          Lassanként nyitogatja ki. 
Jer, lágy szél, jer! öleld és nyalogasd körűl
A felkölt gyereket, jer, nehogy a fogas
     Fény megverje szemével
          Vonj enyhébb levegőt reá. 
Már sok kis madarak messze kerűlgetik
A füstös levegőt, melyben az emberek
     Szomszédsága miatt nem
          Legbátrabb telelés vala. 
A kedves szabadért megvetik a gyanús 
Kézzel szórt eledelt, melynek alá fogó
     Lépet rejte az álnok
          Embernek ravaszabb fia.

Csokonai Vitéz Mihályhoz
Mély hallgatás van a hideg ég alatt,
Már megfakult rét puszta barázdain
     Haldoklik a Természet, a nagy
     Munka után pihenésre készül. 
Hol vagynak a víg erdei lantosok
S búbos pacsirták hajnali éneki?
     Megszűntek. A dér, zuzmaraz s hó
     Jéglakatot vete ládd-e rájok. 
A csorda, mely nemrég szabados mezőn
Tépázta a rét tarka virágait,
     Most zárva kérődzik fanyar szal-
     mája, csuhéja sovány korójján. 
A lomha télnek zordonos éjjele
S álomhozó jégszőnyege béfede
     Mindent, szemed bármerre vessed,
     Egy örök éjtszaka álma borzaszt. 
Úgy van, Barátom! s mind ezek azt teszik,
Hogy egy örök tél várakozik reánk,
     Melyet ki kell, megtudd, aludnunk
     A Lybitina setét üregébe. 
Meg hát az ifjú vér pezseg és öröm
Órákat ígér, mit zsugorogsz, igyunk,
     Jer, egy palack édes tokájert,
     Majd eleget nem iszunk, ha nem élünk.

Néhai debreceni főbíró Domokos Lajos halálára
Horác hatalmas lelke! ki számtalan
Időkre nyúló életeket merél
     Igérni lantos verseidnek,
          Vétkezem-é, ha nevedre vágyok? 
Nem, sőt ha mindjárt vétkezem is, merőn
Nyomodba lépek, már ihol a paizst,
     Miként te, szintúgy elvetettem,
          Csak hogy igaz követőd lehessek. 
Te Lolliusnak címeres életét
Hosszúra nyújtád, én se szabok határt
     Rezegve zengő verseimnek,
          Míg valahol magyarul beszélnek. 
S nem engedem meg, hogy Domokos nevét
Irígy feledség éjje borítsa be,
     S ha érdemét kizengi Múzsám,
          Gyenge, zokog, s kesereg kimúltán, 
Ne éljen önnön kénye szerint, kire
Hazája lelkét bírta, nem éle ő,
     Ne légyen egy ember magába,
          Sok vala ő, sok is a mi híjjunk. 
Dicső halandó! mely keseregve néz
Az árva község, a közügy és ez a 
     Bajnoktalan vallás utánnad.
          Mely sok ezernyiszer ásna még fel! 
Kicsinyhitűek! nemde nem így vala
Az atyja Márton hunytakor is, pedig
     Láttátok ő képét fiában,
          Mert hiszen a nagyok a nagyoktól 
Lésznek, ne szűnjön senki reményleni,
Engedd atyáink Istene, hadd legyen
     Háládatos szívünk örökre
          Oszlopa a Domokos neveknek.

A megelégedés
Jövel, magad légy óh megelégedés!
Mértékzsinórom, sőt vezetőm, mikor
     A nagyvilág tövisses útján
          És szövevénnyei közt nyomozlak. - 
Bé voltam a szent hellyekig, és egész
A borzadásig telve-telék kegyes
     Áhítozással s tisztelettel,
          A szeretet kimeríthetetlen 
Nagy kútfejének színe előtt: kinek
Mindenttudó bölcs lelke belát egész
     A titkokat fedő vesékig.
          Boldogok, akik ezen nagy Úrnak 
Szolgái, mondék: megvetik a világ
Csalóka fénnyét és megelégszenek,
     Hahogy szelid erkölcsök által
          Jóra vezérlhetik a veszendőt. - 
Meghökkenék és hátraesém, mivel
A tisztelendő égi libériák
     Alatt sok ördögök cselédit
          Kelle valóba előtalálnom. 
Hol vagy! kiálték, óh, megelégedés!
Hisz a ravaszság, a dühös üldözés,
     A nagyravágyás és irígység
          Nem lakozik veled egy tanyába. 
Rezgő inakkal lépegeték odébb. -
Atyám, ne kísérts, sőt szabadíts meg a 
     Gonosz kezektől. A te fényes
          Képviselődhö’ megyek keresni 
A lelki békét. - Hát ti kemény falak!
Feszes vitézek! fegyverek! és arany
     Jármú cselédek! tán tirátok
          Bízta csudállatos őrizését. 
Uram, bocsáss meg, kötve hiszek, gyanús
Amott az együgy; itt ez az úri fény. -
     Sok a porig nyomattatott nép,
          Nem lehet addig az ő királlyok 
Boldog. - Fogadd fel, kedves Atyánk! ügyét
Az elgalázolt jó fiaidnak, és
     Mutass palánkot a kevélynek
          S tiltsd meg az emberi vérszopókot: 
Majd akkor aztán a megelégedést
Rajtad tanuljuk, mert ki-ki űzheti
     Közjóra célzó hivatalját
          Akkor egész az elégedésig. 
Addig bocsáss meg, jó megelégedés,
Hogy nem kereslek. Mert ki találja ki,
     Mely’k láncokon vagy mely’k üregbe
          Mézeled a letapodt igaznak 
Mérgelt falatját. - Boldog az, aki a
Másolhatatlan sors dühödése közt
     Tisztán verő szivét tapintván
          Símogató kezed ott találja.

Az élet [I]
Rövid egy nap életünkbe!
     Nohát örömbe töltsük.
Rövid egy nap éjtszakája!
     Nohát igyuk keresztül.
Rövid egy piroska hajnal!
     Nohát heverjük által.
Rövid életünk! nohát egy
     Lagzit tegyünk belölle.

Az élet [II]
Fiúk örömbe töltsük
Szűkön szabott időnket.
Szeressük, ami furcsa.
Nevessük, ami bangó.
Hát a töméntelen bajt
Hová tegyük nyakunkról?
Biz azt, fiúk, borozva
Fecseljük el naponként.

Édes druszám!
A földbenyelte Kondé
Dézsmálta jó boromból
Van még vagy egy csebernyi.
De héj! kevés a hordóm,
Ezt is ki kén ürítnünk.
Hogy a nagy Úr megáldjon,
Segíts kiöblögetni.
Úgyis Kabán kiszáradt
A porhanyó garádján
Tán a köhécselőd is,
Vagy a kotús vizektől
Nád nőtte bé az órod.
De hátha tarka békát
Találhatál meginni,
Gyanús az a veszett víz.
Eredj le csak te Szári,
Hozz a szegény fiúknak
Egy kis - hiszen tudod már,
Héj, jó fiuk vagyunk mi.
Szerus druszám! igyunk no!
Hiszen bohó csak így foly
Emphatice az élet.
Rövid egy nap életünkbe,
Nohát örömbe töltsük.
Rövid egy nap éjtszakája,
Nohát igyuk keresztül.
Rövid a piroska hajnal,
Nohát aludjuk által.
Rövid életünk. Nohát egy
Lagzit tegyünk belölle.

Jó a bor
Kiköltözött azoknak
Az ész kabak fejekből,
Kik vízbe telhetetlen
Lúdnak való torokkal
A bort merik gyalázni.
A bort! az éltető bort!
A bort! ama nagy Isten
Képére alkotódott
Bölcs ember oktatóját.
Be messze elfajultak
Noé atyánk eszétől,
Ki a töméntelen víz
Peshedt nyomát azonnal
Borfával ülteté be.
Áldott emlékezetben
Maradjon én elöttem,
Mert én ha rá botolnék
Száraz porára, tüstént
Jó borral önteném meg.
Héj, kár gyalázni a bort!
Hiszen ha a garadra
Felöntök én, ki nállam
Az ég alatt vitézebb?
A legnagyobb vezér sem
Furfangol oly manővert,
Mint a fejembe készül.
Elbújhat a világnak
Minden mihaszna bölcse,
Ha néha kótyogóson
A fizikába vágok
Vagy astronómizálok.
Forog nekem nap és föld,
Sőt a sut is megindúl. -
Ha én amúgy busáson
A torkomat megöntöm:
Hozzám jöhetsz tanúlni
Bízvást akármi nyelvet;
Úgy tudok beszélni,
Hogy egy igaz teremtés
Sem érti e világon.
Ha a fejem nem ollyan,
Amint magam szeretném,
Egyszerre fínumabb észt
Tudok belé locsolni.
Rebelliót ha érzek
Belső monarchiámba:
Egy jó palack-kommandó
Lecsendesíti tüstént.
Ki a király, ha én nem!
Héj, kár gyalázni a bort!

A sok baj
Héj, jó fiúk! be sok bajt
Kell érni e világon;
Meg hány ezernyi bosszút
Kell nyelni a becsüllet
Útján bakácsolónak.
Csak végye gondolóra
Akárki, úgy találja:
Hogy sok cudar gazember
Csupádokonn azért van
E jó világra csapva,
Hogy másokat gyötörjön.
Hogy a gutába nem tud
Az a goromba csürhe
Békével ellegelni?
Jobban körültekintvén
Itt léte kurtaságát,
Mely oly hamar lerusszan,
Mint szinte egy csupor bor
A porbelepte gégén.
Fiúk! örömbe töltsük
Rövidre tött időnket.
Szeressük a barátot,
Nevessük a bolondot;
Hát a töméntelen bajt
Hová tegyük nyakunkról?
Biz’ azt, fiuk, az egymást
Váltó palack borokkal
Fecserljük el naponként.

A kölcsönadott gyümölcs
Jó lyány! jut-é eszedbe,
Hogy míg kicsinke voltál,
Kertembe bármi zsendült,
Mindég te kóstolád meg?
Hát a’ jut-é eszedbe,
Mit mondtam olykor-olykor?
(Kis lyány! te is ha zsendülsz,
Számomra tartsd magad meg!(
Akkor te csak virágzál,
De már pirúl gyümölcsöd.
Nohát fizess meg, édes!
Csak annyi csókot adj bár,
Ahány szem epret adtam.
Ha többre megy, se sajnáld,
Ikább egész bigecském,
Legyen tiéd, de én is.

Az újj bor
Be jól esett, te kislyány,
Zsendült cseresznye szemmel
Zsendítni a szerelmet.
Be jól esett az első
Piross epert pirossabb
Szácskádhoz illegetnem.
Guggon, tudod, be jó vólt
Csipegetni zsenge szőlőt,
De levét ezerszer is jobb
Dúdolva szürcsölésznünk.
S eszemadta kis kezedből
Mogyorót szemelni hozzá.
Sokáig élj, gyerek bor!
Nőttön neveld tüzünket.
Ámor, te is! ki nádcsőn
Szopatsz velünk szerelmet.

Cicázás
Cicázzatok, leányok,
Cicázzatok, galambim.
Míg egy fiú öléből
A másikig repülni
Nem fajtalan ledérség.
Míg a fiú irígyen
Nem nézi, hogy kiszöktök
Szorongató kezéből. 
Cicázzatok, leányok,
Cicázzatok, galambim,
Míg a ledér cicának,
A körme nagyra nem nő,
Játéka csak ciróka.
Kacsintsatok hol ennek,
Hol annak a szemébe,
S repkedjetek közöttük. 
Cicázzatok, galambim,
Míg egy hegyeske körmű
El nem ragad magának,
Már akkor ám ha pajkos
Cicuska csal cicázni,
Kackit kiáltsatok rá,
Mivel hiúz szemekkel
Lés a gyanakszi kandúr.

Szívem, eszem
Ama diós tanyából
Egy kis vidor leányka
A vízre vólt, s edénnye
A kútba visszacuppant.
Oda pattanék, kikaptam.
Ajakának és szemének
Rezgési megköszönték
Azon elandalodván,
S a hamis kicsente szívem.
Hogy szívemet kiváltsam,
Bokréta-szedni mentem,
De az ő badár szemétől
Nem leltem egy virágot.
Epret kerestem menten,
De szája bíborától
Eperre sem találék.
Szívem tehát csak ott van.
Add szép szemed, te kislyány,
S mogyorónyi szádat érte.
Ikább kipótolásba
Eszem is tiéd maradjon.

Jó bor, szép szem
Ha te is, valódi jó bor,
Szikrádzol a pohárba,
Te is, kacsongató szem,
Szikrádzol a szemembe!
Csuda-é, ha néha szivem
Miattatok kilobban,
Jó bor s kacsongató szem!

Csokonai Vitéz Mihály halálára
Él-é a síron túl vagy nem az emberi lélek?
Ezt a kérdések kérdését a mi Vitézünk
Fejtegeté; de mivel nem akadt nyitjára elölről,
Túlnanról akará még megvizsgálni. Azonnal
Kettényílt az örök titok kárpitja előtte...
Ő bément s széjjelnézett. Látván a halandók
Gyenge világa elől elrejtett mennyei pompát,
Gondolatit szárnyára vevé a lelki dicsősség,
És ő még fül nem hallott szent angyali hangú
Énekek énekein kezdé dicsérni az élet
Felséges voltát, mely várja az emberi lelket.
Megtetszett kedves zengése az angyali karnak
S mennyei múzsának lelkét ottfogta. E halmot
Hamvai tisztelik, és gyönyörű munkái hazáját.

CS. et F.
Cs magába 
Vagyok-é én? vagy nem? azt csak nem kérdhetem:
     Mert azzal magamat magam kinevetem.
De hogy hol? s mi vagyok? és mimódon élek?
     Mi ez itt, s mi vólt az, amiről eszmélek?
Csak álom vólt-é az? vagy pedig ez álom?
     Különös! magamat hogy fel nem találom!
Semmi lettem? Óh, ez nem semmivé levés!
     Álomnak sok, sőt tán az álmom vólt kevés.
Mi nagy dicsősség ez, mely ragyog felettem?
     Melynek, úgy tetszik, hogy egy fényszála lettem,
Mert középpontjára érzem, hogy siettet
     A fő esméretre vonszó szent szeretet.
Tán ez az élet az, melyet míg álmodtam,
     Ott a porban, legfőbb kérdésnek tartottam?
Hát ennek vólt olyan nehéz a fejtése?
     Isten! mely homályos a lélek nézése,
Míg ama setétség völgyén raboskodik
     S a test kóldusbotja után vakoskodik.
Imé felhánytam az új és vén könyveket,
     Megkértem a világ imádta bölcseket,
S ha visszaeszmélek, hogy ki-ki mit mondott:
     Egyik nevetséget, a másik bolondot,
Szegények! nem csuda. Sőt hogy is lehetne,
     Hogy a vak a napról tisztán itélhetne?
Érzi, hogy melegít, de azt nem gyanítja,
     Hogy az még őtet is megvilágosítja.
Neki azt hinni kell, s ha képtelenség is
     Előtte, mindegy, mert ragyog a nap mégis.
Vóltam hát! Vagyok is! Érzek is, hanem ez
     Elevenebb annál, amint a test érez.
Vagyok! De mi leszek? itt fényt s dicsőséget
     Látok; amott távol homályt s setétséget.
Egy édes vonszódás ehez ragaszkodtat,
     Amattól egy tiszta érzés iszonyodtat.
Óh, vajjon mi róllam az egek végzése?
     Bezzeg még ez ám a kérdések kérdése.
De ihol egy hozzám vonszódó fényt látok,
     A szent fények közt is vagynak tán barátok? 
F 
Se boldog, aki aggodalmait szegény
     Testével a porban hagyá.
Sírcímed alján hadd heverjen? óh Vitéz
     Barátom, a világi gond.
Ne félj! Csupán az eltökélve kárt tevők
     S a jóra érzéketlenek
Szenvednek itt örökre tartó kínokat.
     Ama setét ködoszlopok
Zárják el őket e dicső világi fény
     Megszentelő súgáritól:
De a nemes lelkek, habár képzéseik
     (Mint olykor-olykor a miénk)
Hibások és idétlenek lehettek is,
     Itt érik el nyúgalmakat.
Jövel tehát a gyáva test ezer hagymázitól
     És rabbilincsétől szabad
Lelkünk repüljön a világos esmeret
     Szárnyán egész az Istenig! 
Cs 
Dicső barátom! már te ez új világ
     Titkába fennyen jársz; de az én gyerek
     Lelkem pehellyét még ama föld
     Lanyha szerelme magáho’ szívja.
Engedj csak egyszer visszatekintenem,
     Hadd nézzem, egy-két régi barátaim
     És jó hazám mint tisztelik meg
     Hólta után az igaz poétát.
Hozzánk ragyognak (bármi szemérmesen
     Titkoljad) áldott orvosom! a csupán
     Hasznot leső nép közt szokatlan
     Tetteid. - Égre lobog fel a te
Jótéteményed lángja is, orvosi
     Szerrel segitőm. - Árva szülötteim
     Jó atyja! szíved érdemének
     Tiszteletet tesz az égi tábor.
Mind! Mind! barátim! mind köszönöm nevem
     Díszére célzó fáradozástokat!
     Fénytársam! óh, máris haladják
     Ennyi sok áldozatok reményem.
Nézd! síromat nézd! most koszorúzza fel
     Egy hív barátném - Oszlop! Akármi légy
     Bernárd hegyén a Nagy Vitéznek:
     Nyert koszorúm gyönyörűbb tenállad.
F 
Érzettem én is, amit oly elmerülve érzel.
Gyerekkorunk csecséit. Megért időnkbe szint illy
Örömmel emlegettük. - Óh, mint örültem én is,
Mikor egy nemes barátom poromra tiszteletből
Leülteté az akászt. - De mit ér neked, Vitézem,
Egy gyenge rozmaringszál? Szentségtörő kezeknek
Zsákmánnya lesz az úgyis. - Szebb egy virágos akász.
Tovább is él ez annál. 
Cs 
Nékem télbe is egy zöld koszorú fedi
     Békés homlokomat, bár ha letépi is
     A rablásra szokott nép,
     Mást függeszt oda kedvesem.
Mert a cél csak az, ott hogy koszorú legyen.
     Ákászod se soká tarta, barátom, az
     Nincs már: a barom ember
     Kártékony keze törte le.
A természet ugyan vátig erőlködött
     Sarjadztatni letört címedet; azt viszont
     Bosszújára barátod
     Védjének, lepocsíkolák. 
F 
Örök valóság! engedelem legyen
     Szent tisztaságú fényed elött nekem,
     Hogy égi díszem ellenére
     Részt veszek a nyomorúlt világi
Történetekben. - Szent seregek! kiket
     A nagy dicsősség elragadott, örök
     Esméretünk felséges útján
     Ily alacson lebocsátkozásért
Ne feddjetek meg. - Még csecsemőkori
     Lélek barátom! mennyei célra nyílt
     Pályádat egy kevés időre
     Hogy zavarásba hozom, bocsáss meg.
Jövel, tekintsünk vissza, ez otthagyott
     Kis bolyra. - Nézd, mint gyötri magát amaz:
     Rakásra mit gyüjthetne. Másik
     Mint akar a tetejekre mászni
Gyengélkedő testvéreinek. Miként
     Rugdossa széjjel némelyik a rakást.
     Amaz hogy ás-vés. - Nézd, az álnok
     Mint temeté el örökre társát.
Hogy e dicsőült élet eránt kevés
     Itélletek van, csak hihető; hanem
     Hogy a kigyomláló halál is
     Számba se jőhet előttök, a’ már
Megfoghatatlan. Nézd! Amaz életét
     Dühös kezekkel vette amannak el;
     S már gőzölő testét megette:
     Mert fejedelmei rákapatták.
A víz fejülről árad alább. - Amott
     A győzödelmes, hűlt tetemét megölt
     Társának a vadakra bízta:
     Mert fene tigrisek a vezéri.
Emitt! hervadt testet alázatos
     Képpel letették atyjaihoz. Behányt
Sírjára pompás jelt faragtak:
     Úgy, de mit ér? szabadon bocsájtják
Reá az erkölcs mocskait. Ott, ahol
     Szentségtörőktől díszteleníttetik
A halva fekvők nyúgodalma:
     Nem csuda ám, ha pocsék az élő. 
Cs 
Hagyd el, barátom! Jó, hogy azokra nincs
     A lelki rend is bízva: bizonnyal úgy
     Barmoknak és kedves lovoknak
     Lelke is itt legelészne köztünk.
De nem mosolygasz? ott ama híveik
     Sírjára gonddal nyári virágtövet
     Ültetgető jámbor seregre.
     Ott, hol az ész nemes érezéssel
S szent borzadással tiszteli a derék
     Lelkek leroskadt házait, és szelíd
     Elmélkedésre serken a szív:
     Mennyei tán az igazgatás ott? 
F 
Boldog halandók, kiknek az ég kegyes
     És bölcs vezért ad. 
Cs 
          Boldogok ám. 
F 
          Jövel!
A megdicsőültek világa
Már nemesebb figyelemre szóllít.

[Hát csakugyan nem igaz...]
Hát csakugyan nem igaz: hogy az ollyan cifra virágnak,
Mellyet ezer közzűl a természet, kijegyezvén
Teljesnek remekelt, sohasem várhatni gyümölcsét!
Megbizonyítád ezt, díszes növevénnye hazánknak.
Mert buja szirmokkal koszorúzva derült ki virágod
A nagy eszek pompás tábláján: mégis ihol már
Magvát is meghozta. - Ne szűnj markodba nevelni,
Óh, jó Gondviselés! e szép növevény szüleménnyét.

127. dícséret
Óh, mely nagy az oly ember bóldogsága,
Kinek igazán gyűlt minden jószága;
Ki híven jár a magáé körűl,
És a hamisan jöttnek nem örűl.
Bóldog, aki az álnok nyereségre
Átkot mer kérni, felnézvén az égre,
És kinek jó lelkiismérete
Útján mégyen szüntelen élete. 
De jaj! akinek az Isten törvénnye
Nyilván mondja, hogy hamis keresménnye!
Romlást okoz felebarátjának,
Kárhozatot gyűjt önnönmagának.
Jaj annak, kinek szerzett gazdagsága
Csalárd lelkének tanúbizonysága,
Kit elhagyott lelkiesmérete,
S a baromhoz hasonló élete. 
Óh Isten! áldd meg foglalatosságom,
Melyben szent tetszésed által nem hágom;
Vezéreld hozzád vágyó lelkemet,
Hogy tőled várjam nyereségemet;
Azt tartván hasznos vevésnek, adásnak,
Melyben nem csaltam s kárt nem tettem másnak,
Melyért szent orcádnak ítélete
Előtt nem bánt lelkem esmérete.

Hortobágyi dal
Óh, te áldott Kanahám,
     Hortobágy mellyéke!
Beh sok szegény legénynek
     Vagy te menedéke,
Jó paripán ugratod,
     Pénzt adsz erszényébe,
Szép menyecskét karjára,
     Jó bort a kezébe.
Itt a szegény legénynek
     Uraság a dolga,
Heverészhet kedvére,
     Nem lebernyés szolga,
Van húsa, szalonnája,
     Öt őrü bundája,
Szép zöldellő mezőben
     Legel a marhája.
Óh én édes Istenem!
     Adj jó békességet,
Fordíts el országunkról
     Döghalált, inséget,
Hogy ehessük békével
     Zsíros kenyerünket,
Áldj meg uram, teremtőm!
     Jó borral is minket.
Csaplárosné, galambom!
     Tölts bort a kupába,
A szegény magyar legény
     Hadd igyon búvába;
Pajtás! Isten áldjon meg,
     Őrizzen a kártól,
Vármegyétől, fiscustól,
     Töröktől, tatártól.

A krumpli
     Egykor nagy fellegszakadás vólt, a zabolátlan
Szél a századokon élő fákat töveikből
Döntögeté; izmos gyökerek mormolva halomnyi
Földdel moccant fel. Szomszédjokat a belecsattant
Ég ropogó tüze pukkantotta diribre-darabra,
A rohanó zápor jéggel morzsolta törekké
A lepocsékolt szép gabonát. A krumpli is úntig
Őgyelgette büdös indáját; csak letapasztá
Őtet is a zivatar, s szétmállva fedezte be halmát. -
A vad idő elment; a rémült ember utána
Sáppadtan nézett, kóldús pálcára jutását
S éhen haldokló hív társának s gyerekének
Ínségét mélyen képzelvén. Messze határról
Eljött a takaró, de fejét csóválva tovább ment.
Egy lakos, aki csupán krumplit termeszte, mivelhogy
Földje igen szűk volt, sarjadzani látja vetését,
S a cudar inda alól kenyeret vájkála fel ősszel.
Ezt látván a több lakosok, felhagytak az áldott
Búzatenyésztéssel; s inkább sóvárganak ikrás
Krumplijokon, mintsem gondoskodnának az élet
Bő termő idején szükségre való kenyerekről. - 
                                  * 
Nemzetem, így jársz majd, egy náladnál szaporább
nép, Bár sikeretlen is ő, magod a földből kiszorítja.

Pasquilus In Wolfgangum Ibrányi, 1815
A természet örök rendjét egy emberi végzés
Megzavará, mikor a bárány ártatlan ügyéhez
A felsőbb hatalom jussát farkasra ruházá.
E zavarást az örök végzés elnézte sokáig.
Végre elég! így szólt, s ím a természet előbbi
Rendje azonnal előállván, a vérbe feresztett
Bárány lábainál a farkas alélva rogyott le,
S bosszús élte morogva futott el az éj üregébe.
Óh magyaroknak erős, bölcs és szent Istene! Jámbor
Bárányodnak ügyét többé farkasra ne bízzad,
Sőt mindentehető karral pusztíts ki hazánkból
Minden farkasokat, hogy boldog nyájad ezentúl
A magyar Albion örvendő mezejébe legelvén,
Néked öröm-hálát zengjen s fejedelme javára
Colchisi gyapjúval, hószín hűséggel adózzon.

Exsurge cor meum
     Szívem, emelkedjél
Míg ügyed ártatlan,
Légy tántoríthatatlan;
          A rossz szerencsének
          S rendetlenségének
     Pálmát ne engedjél,
     Szívem, emelkedjél. 
     Ne szünj reményleni,
Szélvész után mindég
Kellemetesebb az ég;
          Majd ha jól kiderűl,
          S a bús tenger leűl,
     Szép lesz rajta menni,
     Ne szünj reményleni. 
     Csak dühösködjetek,
Menyköves fellegek,
Szórjatok lángot, egek,
          Mindég nem tartatok,
          Majd más csillagzatok
     Lenyomják mérgetek,
     Csak dühösködjetek. 
     Reménylek, míg élek,
A nagy lélek nem fél,
Akármint fújjon a szél.
          A hab ha rám dűl is,
          Hajóm elmerül is:
     Úszva is reménylek,
     Reménylek, míg élek. 
     Szívem, békével élj,
Mert ha nem tántorog,
Reménységem győzni fog;
          Amit sok átkozott
          Esztendő nem hozott,
     Megád egy perc, ne félj;
     Szívem, békével élj!

A serdülő bajuszhoz
Ifjú tolla Ámor nyilának,
     Serdűlő bajusz! idvez légy!
Sok szerelmes csókok párjának
     Felibe prémkoszorút tégy;
Míg a finnyás nyári lepkéket
     Torzos tarlód el nem inti,
Vagy míg a göndör szőröcskéket
     A tél dérrel be nem hinti. 
Mondja bár a szépség Mómussa,
     Hogy ékesnek nem tart senki,
Ne hidd, kis Cupido mókussa,
     Csak pelyhed jobban tessen ki;
Hogy játszhassanak búvócskákat
     Bársonyában a kellemek,
Majd meglásd, millyen gyöngyszikrákat
     Szórnak rád minden szép szemek. 
Én is sodrom, de mindhiában,
     Zúzos fürtjét a szürkének,
Elhűl ettől a csók szájában
     A könnyen ingó hölgykének;
S midőn szeme rezzenéséből
     Bóldog jelemet képzelem,
Borzomtól megdobbant szívéből
     Akkor reppent a szerelem.

A bölcs
Függetlenségében lél a bölcs nagyságot,
     S neveti az arany jármos uraságot;
Ő a természetet szabadon vizsgálja,
     A képzelt jót, szépet s igazat útálja,
Ő a legnagyobb úr az egész világon,
     Felyül ragyog lelke a múlandóságon,
Gyűjt ő kincset, hanem csupán csak magából,
     A valóságnak quintessentiájából;
Mert minden vagyonját szép tudományjába
     Tartja, s megnemesült szíve jóságába,
Melyet a sors, légyen édes vagy mostoha,
     Tőle el nem csalhat, el nem lophat soha.

Az önnönszeretet
Akik rettenetes Mársnak ölő szava
Dörgésére acél szívvel enyelgenek
A poklok kirohant durva cselédivel;
Egymásért nemesül ontani véreket
Készek, bár a halál ércfoga csattog is,
Torkából kiveszik néha barátjokat,
Áttörvén az ezerféle veszélyeken,
A sok bajba került kis nyereség felett,
Gyakran aki kiért halni akar vala,
Azt önnön maga kész vágni ezer felé.
Visszás gerjedelem! hol veheted magad
Egy szívhártya alatt? Úgy van az! úgy van az!
Óh, önnönszeretet! néha ha nyúgszol is,
Felrijjadsz csakugyan, s aki felugrata,
Fusson színed elől, mert te megökleled.
Óh, mit nem követett már ez az átkozott
Bűnnek mételye el? hány birodalmakat
Gyűrt vas térde alá, s hány ezerig való
Roppant városokat ronta s emészte meg!
Sőt míg érte siket lantomat izgatom,
Már hányféle veszélyt szűle csak addig is.
E mindent tehető durva tirannuson
Már sok móddal akart sok nyomorult erő
Bosszút állni, de jaj! múljon el életünk
Inkább, minthogy ezek fegyvere törje meg.
Sok bal vélelkedés lomha barátjai
Úgy csalnak bizonyos győzedelem felé
Bennünket, hogy elébb áporodott s hideg
Vérrel fojtjuk el a gerjedelem tüzét,
S oly megrészegedett szívet ajánlanak,
Mely a jót s gyönyörűt futva kerülje el,
S a rúton s keserűn kapva röhögje ki
A vídám örömöt, s a nevető reményt. -
A nyelv is sokezer kárt s bajokat szerez,
Légyek néma tehát? - Vagy hogy az értelem
Sok kétségre vezet: légyek azért buta?
Óh, nem, mert ezeket s minden egyéb nemes
Eszközt a kegyes ég úgy ada, hogy velek
Éltünknek meredek vagy köves útjait
Símítnánk, gyönyörű részeiben pedig
Kóstolnánk az öröm drága gyümölcseit.
Így önnönszeretet! téged is a komor
Egyűgyű hamisan tart csupa ördögi
Mételynek (pedig a durva daróc alá
Bújjon bár, egyedűl téged apolgat ott).
Óh nem vagy te az ég átka vagy ostora,
Sem pusztítni való dög, se pokol tüze,
Szent szikrádat azért adta az ég belénk,
Hogy sokféle nemes gerjedezéseket
Gyujts szívünkbe. Csupán csak te igazgatod
A nagy lelkeket a virtusok útjain.
A tőled jelesebb tárgyra hevíttetett
Átall a nyomorult sírba leszállani,
S készebb a meredek horpaszain is a
Szikláknak nyomokat törni az ég felé
Nagy tettével. Örűl a nyomorultakon,
Könnyebbítni, kiben tiszta tüzed lobog,
Mert kedvelli csupán jóba gyönyörködő
Lelkét. A maga jobb vólta egyengeti
A műves kezeit, s hasznokat úgy szerez
Embertársainak. Kész ki-ki vállait
A köz terhek alá vetni, ha érezi,
Hogy hasznát veszi majd fáradozásinak.
Minden dolgaiban hív s igaz, akinek
Belső nyúgodalom célja, s az angyali
Békesség. Koszorút kössetek, óh jeles
Lánggal gerjedező szűzek! emeljetek
Óltárt! s mirtusokat rakjatok a maga-
Kedvellésnek. Az ő lelke hevíti fel
Érző szíveteket, hogy nemes érdemű
Tárggyal tudja magát s virtusa díszeit
Kedveltetni. De majd messze repültök el
Lengő gondolatok. Lássuk, ezen csuda
Két színű s erejű szörnyeteget miként
Pusztíthat szilajon, és ugyan ő maga
Minden jó s gyönyörű célra miként vihet?
Őrzőangyala van mindenikünknek, ez
Kit-kit szívreható hangjaival tanít,
Ő megsúgja, miként kelljen ereszteni
Gyeplűjét s micsodás útra bocsátani.
Nem hágy ő soha el, s bár bedugod füled,
Még ujjával is int, merre keressed a 
Jobb ösvényt, s ha bolond tévelyedésedet
Megbántad, kisegít, csak te fogadd szavát.
Erkölcs ő, ha ezen Mentor eszén viszen,
Ember vagy. Kiesen ballag az életed
A nyájas szeretet s a megelégedés
Rózsás sorjai közt, míg ezer esztelent
Önnön kényje cibál a keresett bajok
Vad tüskéje között, s kornyadoz életek
A lelket tagadó barna gyanú alatt.
Téged, bár az egek bóltja leroskad is,
A béhorpadozott föld düledéke közt
Sem rettent meg az ég rád lihegő fia. 

Egy gazdaságtanító könyvre
     Hasznunkat szívből kívánó drága barátom!
Óh, ki ne kedvelné, hogy gazdáskodni tanítod
Édes nemzetedet? ha ki nem hagynád okosan írt
Munkádból egy fő titkát e nagy tudománynak,
Amely ebből áll, hogy tudjon az ember azokból,
Amikhez még csak nem is ért, pénzt gyűjteni, már ezt
Lám, te tudod, mégis tőlünk titkolni akarnád.
Én ugyan azt mondom, hogy nem lesz gazda azokból,
Akik megveszik illy tetemes hijjával ez írást.

A boldogtalan
Ki homályos magafelejtésben,
Bús gondok közt bolygó tévelygésben
     Űzi nyugtát, mely régen eltűnt:
Az paradicsomától távozott,
Annak még lakhelye is átkozott,
     Mert reménye pislogni megszűnt. 
Liliomi kényének, kedvének
Elkorhódtak; édes érzésének
     Rózsáit a szélvész levágta,
Megelégvésének ibolyáit,
Becsületének zöld borostyánit
     Egy kártékony féreg kirágta. 
Ti példái a hív barátoknak!
Kik környékét erős honotoknak
     Fűszerezitek látatlanúl,
Violák! nem vidul balzsamtoktól,
Minden gyönyörködtető tárgyaktól
     Végbúcsút vett irgalmatlanúl. 
Csak az elfelejtett temetőkben,
A szomorú estike gőzökben
     Kornyadoz tövisbokros útján,
Vagy egy példázgató gyászfűzfánál,
Az emlékezet esthajnalánál
     Tűnődik örömnapja után. 
Elgázolta minden dicsőségét,
Nyereségét és gyönyörűségét,
     Közűlök nagy harccal kirontott,
Vége szeretetnek, barátságnak,
Bizodalomnak és kivánságnak,
     Minden boldogságról lemondott.

A debreceni első kalendáriomba, melyből az időjövendölés kimaradt
Szép idő lessz-é vagy homályos hólnap?
Nem nagy országban, de csak egy megyében:
Ily kevésről is nyomosan felelni
          Senkise tudna. 
Hát az esztendő lefolyása millyen
Változásokkal fog előhaladni?
Mely’k hazug lélek meri azt előre
          Sorba leírni? 
A boszorkány, a levegői sárkány,
Tátos és tündér, kik az ostobáknak,
A setétbenn űlt babonás világban,
          Bábjai vóltak, 
Szent hevétől a szabad értelemnek
Mind elolvadtak, valamint az ablak
Zúzmarázból egy hideg éjtszakán nőtt
          Cifra virági. 
Óh, dicső nemzet! Te! ki hajdanában,
A vitéz korbann, egekig ragyogtál,
A világosság kiderült korában
          Éjbe maradnál? 
Nem! dehát tőlünk ne reménylj, ne kívánj
Sem csudát, sem hogy kikoholt időkkel
Mégse szűnjünk meg csalogatni a még
          Gyenge hitűket. 
A nap és hold s a nagy üregbe forgó
Csillagok közzűl bizonyos, hogy egy is
A teremtőtől kiszabott határát
          Át nem ugordja. 
Hogy tehát a tél, tavasz, a meleg nyár
És az ősz mely’k nap jön elő, s mikor lesz
Hóld világának bizonyos negyedként
          Fogyta, telése, 
Mint fogyatkoznak meg a hóld vagy a nap
És mikor pontban - ki lehet tanúlni
Rendes útjokból. De mivel nem értünk
          Így az időhöz: 
Végyük el használt mai jó napunknak,
Holnapunk gondját az egekre bízván,
Várjuk el vígan; de azért kezünket
          Öszve ne dugjuk! 
Társaságunknak ne legyünk heréi,
És ne kívánjuk, hogy elénkbe szórja
Nem velünk együtt keresett vagyonját
          A takarékos. 
Munka, gondosság! ezek, amik által
Várhatunk vídám napokat napunkra;
S nem szorúlunk a panaszos kenyérért
          Más küszöbéhez.

A debreceni kalendáriom második kiadása eleibe
Lám, nem igaz, hogy ama tehetetlen gyermeki korból
Felserdült virgonc ifjú ne szeretne leszállni
Vázparipájáról, mellyen csak az ostoba dajka
Húzavonása szerént, de nem önkénnyére lovaglott. 
     Míg vad pusztákon szilajon bolygottak atyáink,
Jó lehetett nekik a tátorján s kákagyökér is;
Már ma pedig, mikor a gyomor és száj íze szelídebb,
Búzakenyér hellyett ki bolond óhajtana makkot? 
     Lépcsőn lépeget e nemesebb célokra teremtett
Állat, az oktalanok közzűl, nagy hívatalához
Illő pólca felé. Míg lelke burokba szorongott,
Holmi szerencse- s időmondók félisteni voltak. 
     A szomorú telet a tavasz elseperé, s ihol a nyár
Érleli már itt-ott jelesebb növevénnye gyümölcsét.
Szűnjetek hát, óh kertmivelők, az időre kiomlott
Értelmek gyökerét a tél babonáiba fagylalt 
Jéggel rakni körűl. Zsendűl a józan okosság!
Ami csak árnyékoz, takarítgassátok előle!

Nyári esti dal
Halkkal ingó lanyha pára!
     Szálldogáló harmatok!
Kis furuglyám lágy szavára
     Tiszta hangot adjatok;
Lengd be véle gyenge szellet
     Sík mezőnk határait,
A juhász a nyájja mellett
     Hadd fülelje sorjait. 
Míg az estve bíborozza
     A lement nap hajnalát,
Míg az éjj becsillagozza
     Szétterítve fátyolát:
Addig a menny főldre hinti
     Balzsamának harmatit,
S új erővel áldva inti
     Új örömre állatit. 
A mocsáros nép kuruttyol,
     Prüccsög a sok kis bogár,
Réce hápog, fürj palattyol,
     Hangicsál egy kis madár.
Jó napunkat felcserélő
     Édes esti hajnalom!
Téged áld e tenger élő,
     Téged áld e kis dalom. 
Harmatoddal részegűlve
     A virággal tarka rét,
Hímje nővel egyesűlve
     Néked ontja fűszerét.
A nap éles fénnye súllyán
     Minthogy úntig szenvedett
A kaszás, a szűre ujján
     Alva tisztel tégedet. 
Óh, palolj rá, csendes este,
     Nyugtató lehelletet,
Hogy törődött vére, teste
     Újra nyerjen életet.
Szállj le rám is sátorozva,
     Szenderítő nyúgalom;
Közbe-közbe szunnyadozva
     Csendesedj le, kis dalom.

Aggodalom
Virágzásom idejében
     Akármerre kerültem,
A természet nagy kertjében
     Minden nyitott körűltem;
          Minden újult, éledett,
          Minden örvendeztetett. 
Héj de már hogy meghervadtam,
     Ha lehajtom fejemet,
Azt súgja a főld alattam,
     Hogy maholnap eltemet.
          Sorsom így ha képzelem,
          Elgyalít a félelem. 
De ha nézem a temérdek
     Csillagokkal tölt eget
És tanácsot tőlle kérdek;
     Ő magához integet,
          Hol kinyílva tölthetem
          Újra munkás életem. 
Lelkem azt örülve látja
     És repülne hirtelen;
Csak az fáj, hogy test barátja
     Tőlle válni kénytelen;
          Ő a világi sok bajt
          Únva nyúgalmat óhajt.

A kelletekorán jött csendes esőhöz
Óh hozott Isten gyönyörű esőcske!
Héj be jókor jössz, ihol a reménység
Már is elkezdett vala csüggedezni
     Gyenge hitünkben. 
Már az ég boltját sikeretlen ércnek
Képzelénk; a fő hegye, minthogy onnan
Harmatot nem nyert, szomorún elaszva
     Mind lekonyúla. 
Fellegek helyett, levegőnket a por
Őgyelíté fel, hogy az útazónak
Mind szemét-száját bekeverje piszkos
     Rajzolatokkal. 
Jókor értél hát kis esőcske, látod
Mennyi sínlődőt hozol új erőre.
És ki nem dícsér? csak az, aki búzát
     Vett nyereségre. 
Ő gyaláz, mert a gabonának árrát
Megtöröd, s amit beszedett, nyakán vész.
Add Uram! hogy rádohosodjon; a nép
     Rá ne szoruljon. 
Ess tehát kedves kis eső! locsolgasd
A megijjedt nép sanyarú vetését!
Hallod! áldottnak nevez a szegénység:
     Ess, kis eső, ess!

Egy astronomiai értekezés után
Hogy forog-é főldünk? azt kérdeni már ma nem illik.
     Azt inkább illik kérdeni: merre forog?
Ennekelőtte kik azt csak előre forogni gyaníták,
     Most azt vallják, hogy visszafelé csavarog.
Még úgy lenne bajos, ha megállana, mégpedig éppen
     Egy szemfényt vesztő éjtszaka állana meg:
Minthogy az ész vaksága pokol; s örök élte csak ott van,
     Hol neki mennyei fény tiszta világa ragyog.

A perzsa fejedelem
Egy bölcs perzsa fejedelem olykor-olykor magában
     Méllyen szokott gondolkodni kertre nyílt ablakában.
Egykor ilyen állapotban töltvén el egész napot,
     Naplement tájban magához rendeli a főpapot.
Világosítást kívánok, úgymond, némely isteni
     Titkok felől, amelyeket nem tudok megfejteni.
A főpap magát előtte illendőn meghajtotta,
     A szultán pedig elkezdett beszédét így folytatta:
Szultán 
Igaz-é, amit Istenről mond az ő profétája,
     Hogy ő csak a jót szereti és a gonoszt útálja? 
Főpap 
Az ő szentsége kútfeje ezen nagy igazságnak;
     Őhozzá még árnyéka se férhet a hamisságnak. 
Szultán 
Igaz-é, hogy a mi hitünk sorsosit tartja jóknak,
     Akik velünk ellenkeznek, azokat gonoszoknak? 
Főpap 
Úgy van! valakik nem hisznek az ő prófétájába,
     Nem mehetnek bé mennyei szép Paradicsomába. 
Szultán 
Hát az igaz-é, hogy oly nagy hatalmú akaratja?
     Hogy mindazt, valami néki nem tetszik, elronthatja? 
Főpap 
Óh, felséges szultán? ezek mind olyan igazságok,
     Mellyekről a menny, föld, tenger örökös bizonyságok. 
Szultán 
Jól van! hogyha tehát amit akar, azt megteheti;
     A hitetleneket pedig, mint mondád, nem szereti:
Miért nem törli el őket? ezen nehézségemet
     Fejtsd meg; - de vigyázz, meg ne csalj, meg ne bántsd Istenemet. 
Főpap 
Hogy e fontos kérdésedre nyomosan felelhessek,
     Engedd meg, uram! hogy tőled én is egyet kérdhessek. 
Szultán 
Halljam! 
Főpap 
          Az ott ékeskedő virágok seregében
Melyiknek van elsősége felséged tetszésében? 
Szultán 
Annak, mely amott pompázik deli méltóságában,
     Nagy megelégedésem van színében és szagában. 
Főpap 
Mit felelne rá felséged, ha kérdené valaki,
     Hogy a többit átaljában miért nem hányatja ki? 
Szultán 
E nevetséges kérdésre a’ volna feleletem:
     Azért, mert a kedves mellett a többit is szeretem;
És mi adna elsőséget kellemetességének?
     Ha körűlte vetélkedő szépségek nem lennének? 
Főpap 
Így tehát maga felséged megfelelt énhelyettem,
     Mivel a Mindenhatóról én is azt felelhetem:
Ő azokat kedvelli, kik vallásunkat követik,
     De a többit is irgalmas szemei szenvedhetik;
Sőt azokat csak azért is meghagyja bölcsessége,
     Hogy köztök jobban kitessen vallásunk dicsősége. 
Szultán 
Úgy van-é az, amint szóllasz? Isten jámbor szolgája! 
Főpap 
Úgy van, uram! tőle hozta szentséges prófétája. 
Szultán 
Parancsolom tehát, menten főtörvénynek íródjon:
     Minden vallás országomban tiszteletbe tartódjon.

Ki a bóldog?
Bóldog, ki fákat űltet, ólt
     Ifjú legény korában,
Osztán azokra gondja vólt,
     Hogy nőjjenek bujábban,
          Hernyó, bogár ne bántsa,
          Nyúl, kecske meg ne hántsa. 
Kivált ha nem róvják azért,
     Hogy a kéménnye füstöl,
Dézmát nem ád, se taxabért,
     Nem tarthat a becsűstől,
          Nem korhelyes, se kényes,
          Be bóldog egy legény ez. 
Amely leányzó nem hever
     Virága szép korában,
De sütni, főzni, varrni szer,
     S nem módiz a ruhában,
          Vídám, eszes, serény, jó,
          Be bóldog egy leányzó. 
Midőn az ilyen bóldogok
     Egymás eránt hevűlnek,
Azon az égiek magok
     Előre már örűlnek,
          Látván, hogy a teremtés
          Itt is lehet szerencsés. 
Tisztán verő jó szíveket
     Egymással egyesítik,
Szeplőtelen hűségeket
     Áldással ékesítik.
          Úgy-é bizony, hogy e’ már
          Valóba bóldog egy pár. 
Ők a világi terheket
     Fogódzva hordogatják,
A homlokon gyűlt cseppeket
     Csókkal leszárogatják;
          Gyűl a gyerek, de nő is,
          Gyűl a segítgető is. 
Már a fiú az ölyvöket
     Riasztja a csibéktől,
Csergetve a gyümőlcsöket
     Megőrzi a verébtől,
          A fára már fel is mász,
          Anyjának ért epert ráz. 
A kisleány már enni hint
     A tyúknak és rucának,
De csakhamar bé-bétekint
     S nagyot visít anyjának:
          Jöjjön ki! a kakassa
          A tyúkot eltapossa. 
Mindennemű szükségeket
     A szorgalom beszerzi,
Rakásra gyűlt élelmeket
     A gondos ész megőrzi,
          Szintúgy dologho’ nyúlnak
          A gyermekek, s tanúlnak. 
A jó szülői nyomdokon
     Hogy ékesen nyitának,
A jól nevelt leányokon
     Minden szemek kapának.
          Elhordta a szerencse,
          Már mindenik menyecske. 
Három fiok kinőtt: eme’
     Törvénytudó, ama’ pap,
Egynek vitézi érdeme
     Véres jutalmakon kap.
          Csak egy maradt a háznál,
          Az ősi gazdaságnál. 
Jó kis segítő is kerűlt
     Menyűl a jó anyának,
Hordozni a nagyobbra gyűlt
     Terhét a ház bajának.
          Gondos, serény, eszes, jó,
          Napához úgy hasonló. 
Gyakorta a két öszveűlt
     Szépen megért öregnek
Körűlte már a kertbe gyűlt
     Másod rajok csevegnek.
          Egyik csapat cicázik,
          Egy báboz, egy cocózik. 
Némely’k após combjára űl,
     Némely’k alatta bújkál,
Kis lyány kereng anyós körűl,
     Egy a fején babirkál.
          Igy múlat olykor-olykor
          A kétszeres gyerekkor. 
Egy kis legény a fára mász,
     Keres gyümőlcs puháját,
Vagy elterűlt ponyvára ráz,
     S megrakva inge alját,
          Hogy kedveket találja,
          A véneket kinálja. 
Héj! mond após, midőn kezem
     E fákat óltogatta,
Egy vén dudás, emlékezem
     Biz erre, mondogatta:
          Hogy bóldog, aki fába
          Ólt kis legény korába.

Mundus vult decipi, decipiatur ergo
Hogy Megváltónk eleget tett
S itt lent mindent elvégezett;
     Amit vállalt ő magára
     Az emberiség javára. 
Míg kimutatná Atyjának
Érdemét áldozatjának,
     Mint jól nevelt fiaira
     Ezt bízta tanítványira: 
Ti majd széllyel oszoljatok
S minden népet tanítsatok,
     Az isteni tiszteletre
     És kölcsönös szeretetre; 
De hát az ördögök feje, -
Midőn megtörvén ereje,
     És minden hatalma itt fent
     Örökre poklába lement. - 
Szólgálatjában felhízott
Tanítványira mit bizott?:
     A felső sor foglalatja -
     Deák nyelven azt mutatja. 
Az az, minthogy a tudatlan
Nép setétben örömest van:
     Azt vakítni is örökké
     Tegyék kötelességekké. 
Hogy csak őtet s őket félje,
A tisztán nézőt gyűlölje, -
     Nem kell hát sokat vizsgálni,
     Igen könnyű kitalálni, 
Kik Jézus tanítványai
És kik Belzebub szólgái,
     Amazok mindent tanítnak,
     Ezek meg mindent vakítnak.

Kalendáriom magyarázatja után serkent gondolatok
Gergely pápa az időnek
     Baján úgy segíthetett,
Hogy tízet egy esztendőnek
     Napjából számkivetett;
          Ha ez igy menne sorba,
          Hány idő lenne csorba? 
Ha éltemen végignézek,
     Csak elijjedek tőle
Magam is, hogy mennyi tízek
     Esnének ki belőle,
          Mellyek e jó hazának
          Hasznára nem valának. 
Hanem azzal mégis végre
     Magamat megnyugtatom,
Hogy a közös segítségre
     Vólt mindég akaratom;
          Ha mikor nem kellettem,
          Én arról nem tehettem. 
De tudtam mindég érzeni,
     Hogy kellene igazán
És haszonnal segíteni
     E bajban forgó hazán;
          S ha többet nem tehettem,
          Legalább kesergettem. 
Használtam is, megesmérem,
     Mikor hogy tőlt, ha kellett,
Buzgott is és folyt is vérem
     Érdemes hazám mellett;
          Hogy ennyit is tehettem,
          Boldogságom érzettem. 
Olykor, midőn a felkentek
     Helikon tetejére
Zengedezni lanttal mentek
     Nyelvünk dícséretére,
          Én kenetlen, dudában
          Dícsértem a pusztában. 
Ha más hazánk óltárára
     Ökröt vagy bakot vágott,
Áldozatul tettem arra
     Én is egy-két virágot;
          S hogy többet nem tehettem,
          Rá csillagot festettem. 
Többre nem is számlálhatom
     Éltem arany számait,
De majd ha megtalálhatom
     A nagy titok kúlcsait,
          Újra nyíló életem
          Hasznosabban tölthetem.

Végbúcsú
Elunván már várakozni 
     A világ jobbúlásán,
S haszontalan gondolkozni
     A szív titkos forgásán,
Szegény testem bár nem ohajt
     Jó lelkétől elesni,
De ez őrá keveset hajt,
     S jobb hazát megy keresni.
Barátim! kik türhetétek,
     Elnézvén sok hibámat,
És édessé tehetétek
     Sok keserű órámat,
Én a kétség nagy kárpitját
     Ímé már elérhettem,
Mellynek eddig titkos nyitját
     Ésszel fel nem érhettem,
Már ajtaja felén vagyok,
     Már küszöbén lépek bé,
S íme mindent idehagyok,
     Csak titeket veszlek bé.

[A magahitt kalmár]
Egyszer hol vólt, hol nem vólt, vólt egy török város,
agy város vólt, és benne vólt sok gazdag áros.
Egy ifjú kereskedő ezeknek sorában,
Leginkább szembetünő vólt csinos bóltjában.
Hogy őtet a szerencse szépen megáldotta,
Ő azt saját eszének tulajdonította,
Azért ez irást tevé bóltja címerének:
Semmi sem hág elébe a férjfi eszének.
Egy reggel négy szerecsen egy kengyelfutóval
Megálla a bóltja előtt egy kézi hintóval.
Kinyílik az ajtaja, s belölle kilebben
Egy fátyolos kisasszony pompás öltözetben.
Megkérdeti az urat kengyelfutójával,
Ha szólhat-é szabadon egydül magával.
Ez kiküldi cselédjét felelet hellyébe
S bevezeti a dámát bóltja közepébe.
Ekkor a hölgy fátyolát felhajtja kevéllyen,
S így szól: Nézze meg az úr gondosan személlyem,
Lát-e forradást avagy himlőhelyet képemben,
Horpadást az óromon, hályogot szememben?
Feketék-é fogaim, és az ajakamban
Vesz-é észre hasadást s golyvát a nyakamban?
Semmit sem felelhetett az ifju ezekre,
Megmeredten bámula a látott szépségekre.
Mondja hát a hölgy tovább, mejjét kitakarva:
Tapintsa, nem vendég-mejj van-é ide varrva?
Vizsgálja meg oldalam, leli-é ferdének?
Nézzen végig lábamon, látja-é görbének?
A bölcs ifjú nem győzvén annyi sok szépséget,
Bámulni és imádni, hol fázott, hol égett.
Elfogódott mejjéből, végre így szólhatva:
Kedves angyal, azokat reád ki foghatta?
Édesatyám az, úgymond, aki velem így bánt,
Tőlem mindent elijjeszt, nem tudom, kinek szánt.
Már most a’ peng ajakán minden vén banyának,
Nincs egy ép tagja is a bíró leányának.
Ezeket én az úrnak kinyilatkoztattam,
Mert érdemes nevének szép hirét hallottam.
Azzal gyorsan ellebbent orcáját befedve,
Hagyván a bölcs ifjút félig merevedve.
Portékái hellyébe ez a szájatátott,
Csak szép szemet, szép mejjet, szép lábikrát látott.
Nincs sem éte, sem ita, éjszaka sincs nyugta,
A szépségek szépsége szívét úgy elfogta.
Mihez fogjon? nem bizik tulajdon eszéhez,
Tanács-kérdeni megy hát egy jó emberéhez.
Kérdi tölle, hogy fejét merje-é rávetni,
A főbíró leányát magának kéretni.
Merhet’d biz azt, barátom, nagy bizodalommal;
Mond az, de nem vagy bolond, hogy vétkezz majommal.
Már te azzal ne gondolj, felel ez begyessen,
Bár hadd legyen ő majom, csak enyém lehessen.
Ha az nem baj, mond amaz, nincs miért mulassunk,
Készülj hamar, hogy még ma kézfogót lakhassunk.
Bőriből majd kipattan a szerelmes kalmár,
Elszalad, meg ott terem, merő cifra báb már.
Barátja is öltözvén csinosabb ruhába,
Megindulnak s mennek a bíró udvarába.
Sugnak a belső szolga fülébe, kezébe,
S az őket bejelenti azon hevenyébe,
És kijövén illendő módon bebocsátja,
Mondván, éppen maga van és szivesen látja.
Hálálkodások után mindent előhoznak,
Amiből jól kitessen, miért fáradoznak.
Szóll a biró: Az urat már régen esmérem
Jó hirében, nevében, azért arra kérem,
Előre meggondolja műbe vett lépését,
Hogy osztán meg ne bánja férebiccenését,
Lépésemet, felel ez, mindig meggondoltam,
Állhatatos szándokom most is, amit szóltam.
Ha hát, mond az, úgy tetszik a nagy prófétának,
Hogy fiam tagja légy e szép familiának,
Mivel nyugtatsz meg engem, s mi bírságát adnád,
Szerelmes gyermekemet, hogyha cserbe hagynád.
Mivel a fiatal ész hirtelen habozhat,
És az ifjak szerelme hamar megváltozhat.
Az ifjúban hevesen felbuzdulván a vér,
Hűsége zálogául ezer aranyt igér.
Jól vagyon részemről is, feleli a bíró,
Kötelezőben annyit tegyen fel az író.
Azzal csenget s a hites jegyzőket hivatja,
És a két kötelező levélt megiratja.
Mivel mégis az ifjú szép koncát féltette,
Az egybekelés napját nagyon siettette.
Végtére is a biró hat napot javallott,
Melyre ráállott, ámbár annyit is sokallott.
Szokás ellen a bírót arra is rávette,
Hogy szerelmes mátkáját másnap megnézhette.
Jaj, de ki írhatná le, mi lelte, mivé lett,
Hogy szörnyeteget látott a várt angyal hellyett.
Egy fő-formán egyik szem félig kidüllyedve,
A másik golyó nélkül annyira süppedve,
Órr helyét fekete tafota pótolja,
Nyúlajak közt orcáját egy-két fog kitolja.
Amely két domb Édenné teszi a szűz mejjet,
Éppen a füle tövén nőtt egy azok hellyett.
Egy lapocka fellyebb áll, púpos egyik óldal,
A másik ki van tömve mesterséges fólttal.
Csámpások a lábszárak, kétfelé kaszálnak,
Száraz karján az ujjak görbe-gurbán állnak.
Egy-két szó után, melyre a leány sipogva
Válaszolt, a vőlegény elment tántorogva.
S hogy nagyeszű létére illy csapás érhette,
Félig megkábult fejét búnak eresztette.
Midőn igy mélly gondok közt gyötrődik magába,
Egy virgonc hölgy bepattan nevetve bóltjába,
Kiván sok jó szerencsét az új házassághoz,
S az irigylésre méltó szép atyafisághoz.
Jaj, mond amaz, ki hinné, hogy míg a föld hátán
Élő angyal képében járhatna a Sátán!
Avvagy nem te voltál-é, ki megbolondított,
S minden igaz ok nélkül pokolra taszított?
Felel az: Ne ok nélkül vegye azt magára,
Mert én csak azt akartam kitenni próbára,
Hogy igaz-é értelme bóltja cimerének,
És mennyi ereje van a férjfi eszének.
De látom, hogy az úré olly csekély lábon jár,
Hogy azt bóltcímerének tenni valóban kár.
Hanem ha az ur baja ollyan igen szörnyű,
Azon bizony az észnek segíteni könnyű.
Segítsen hát angyalom, mind éltem, mind hóltom
Kezében van, jutalma légyen fele bóltom.
Ezt kiáltván a szegény kalmár megölelte
A szép leányt, az pedig neki azt felelte:
Megcselekszem, ha az úr címerét levészi,
S annak hellyébe ezt az okosabbat tészi:
Mindeneken felyül jár az asszonyi elme,
Nem hasonlíthat ahhoz a férjfi értelme.
Megigéri a kalmár, ez hát tanácsolja,
Hogyha tudja, hol van a cigányok kunyhója,
Ott keressen segítő társakat magának,
Jó áldomást igérvén az öreg vajdának,
Hogy majd az öszvekelés kiszabott napjára
Egész rajjal menjen a bíró udvarára.
Nagy hálálkodva adja jelét örömöknek
Felmagasztaltatásán szerelmes véröknek.
Többit az okos vajda ki tudja csinálni,
Csakhogy nem kell tőlle az áldomást sajnálni.
Könnyü vólt erre venni az elbódult kalmárt,
A tanácsolt dologban még akkor nap eljárt.
                             *
Felvirradván az öszvekelésnek napjára,
A cigányság felgyült a bíró udvarára.
Örömökben elkezdett fel s alá ugrálni,
Cigánykereket hányni, s rókatáncot járni.
A szokatlan zaj jutván a bíró fülébe,
Parancsolja, hogy vigyék a vajdát elébe.
Hát ti sok gazemberek, ugymond, mit akartok,
És éppen ma, amidőn én mennyegzőt tartok.
Jaj! feleli a vajda, éppen azért jöttünk,
Hogy ez az öröm napja tudva van elöttünk,
Amely uraságoddal öszveköt bennünket,
Ajh ne utálja meg mély tiszteletünket.
Még énvelem kötődjön öszve egy ebfajta!
Mond a bíró. Biz’ csak megbolondultál, vajda.
Uram, felel a vajda, a vőlegény vérünk,
Ne vegye hát rossz néven, az Istenre kérünk,
Hogy e szerencsén való szörnyű örömében
Nem férhet egy rajkó is a maga bőrében.
A vőlegény véretek, felkiált tüzessen
Bíró uram, a hóhér hogy meghömpölygessen,
Hogy mered azt, gazember, szádon kibocsátni,
Kivel komázol, mindjárt meg fogod most látni.
Jaj, hebegi a vajda, a Próféta mentse
Legszegényebb szolgáját, hogy ez a szerencse
Még átkot ne borítson nyomorúlt rajomra,
De én, uram, esküszöm göndör szakállamra,
Hogy a jövendő veje, tudja a nagy Alla,
Szintén ilyen vajda vólt, mint ihol magam la.
De őtet egy nagy kalmár még purgyé korába
Elvitte, s ugy nevelte a maga házába.
Szólna még, de a bíró tovább nem állhatja,
S udvarából az egész csürhét kihajtatja.
Egy csauszával pedig hivatja a kalmárt.
Ki szegény hajnal óta hegyes tövissen járt.
Kérdi tőlle, hogy-hogy mert sült cigány léttére
Kácsingózni egy bíró leánya kezére.
Én uram, feleli az szép illendőséggel,
Az úr házához éppen nem jöttem oly véggel,
Hogy azt akarmely részben vagy megkisebbítsem,
Vagy pedig hogy általa magam nemesítsem.
A szép erkölcsben tartom én a nemességet,
Melyre a szorgalom ád nagyobb dicsősséget.
De a familiámról nem adhatok számot,
Mert sohasem esmertem atyámat, anyámat.
Hanem egy becsülletes háznál neveltettem,
Tisztességesen míg csak szárnyamra nem keltem.
Az mind igazság lehet, a biró belészóll,
De ha maga nem tudja, bezzeg tudom én jól,
Híres neves nemzete hogy hol telepedjen,
Ha házasodni akar, hát ott kereskedjen.
Én házamat nem csúfítom egy cigánylegénnyel,
A kötelezést, ha tetszik, keresse törvénnyel.
Oh felöllem, mond amaz, ollyat hogy gondolna,
Hogy tudva illy szemtelen lépést tettem vólna.
De ha el kell esmernem gyász sorsát nememnek,
Kérem, uram, kedvezzen a becsülletemnek.
Felel az: Hogy a szennyből rám is ne ragadjon,
Gondom lesz rá, hogy minden titokban maradjon.
Szörnyen rá is parancsolt a cigányvajdára,
Hogyha éltének örül, zárt vessen szájára.
Igy szabadulhata meg a megszorúlt kalmár,
De hát szabadítóját, hol találja fel már?
Ő ugyan a címerét mindjárt levétette,
S helyette az ajánlott sorokat tétette.
De a leány nem jelent, s ki kellett fáradni
A jó szerelmesnek, míg rá tudott akadni. 

Lúdas Matyi
Egy eredeti magyar rege négy levonásban

Quamvis sublimes debent humiles metuere,  
Vindicta docili quia patet solertiae.                
                          (PHAEDRUS)
(Szegénytől félj, akármilyen nagy úr vagy is,
Furfangja minding módot lelhet bosszúra.     
Terényi István ford.)

Elöljáró beszéd az első kiadáshoz
Jámbor olvasó! 
E munkácskának ki legyen szerzője, ha kérded,
Nem tudom: a’ bizonyos, hogy az én kezeimbe csak így jött
Név nélkül; nekem egy szomszédom hozta az Erdő-
Hátról vagy honnan, hogy jó lesz rajta nevetni
Majd borozás közbenn. Igaz is: mert rajta nem egy-két
Vídám estvéket tőlténk; még Marci kanász is,
Aki nagy Á-t se tanúlt soha, sokszor majd megütötte
A guta, úgy röhögött: No, ilyet soha gazd’uram, úgymond,
Még a hetvenedik nagyapámnak lelke se hallott.
Be’ furcsán perdűl, pedig a sor vége nem úgy megy,
Mint nótában szokták. Osztán meg akárki
Írta, uram! de gonosz csontnak kell lenni, ugyancsak
Tudja, mikíp szokták. Így ítélt Marci tudatlan
Fővel; mások még több szépet láttak ezen kis
Munkában, de kivált a többek közt, nekem a sok
Körmönfont magyaros szóllás formája, meg a nagy
Könnyűség, elmés lelemény, természeti festés,
Mellyek ezen kisded munkát kedveltetik, egybe
Úgy megtetszettek, s egyszersmind Döbrögi úrnak
Példátlan példás megjobbúlása is egybe
Úgy szívemre hatott, hogy azonnal, mint Matyi, én is
Háromszor tettem fogadást, hogy közrebocsátom
A fúrfangos eszű Lúdas Matyi tetteit, és már
Szükség, hogy szavamat telyesítsem, mint magyar ember.
Ebből áll az egész dolog, amit mondani szükség
Vólt, legalább annak véltem. Most útra bocsátom
A Matyit, országot hadd menjen látni; ne féljen
Döbrögi úr, mert ő már többször nem veri ám meg. 
ÍRTAM--Jobbotthon
EGY KANCSÓ JANKAI MELLETT-
A kiadó.

A szerző az olvasókhoz
Hajdan ütlekkel magyarázták a mi atyáink,
Hogy mi az alsó rend törvénye? kinél az igazság? -
Aki erősebb vólt, ugyan az kényére bitangolt. -
A lepocsékolt nép dühös indúlatja kanóccal
Adta jelét olykor bosszújának; de oroszlány
Szíve kevésnek vólt, hogy mint Matyi visszapofozza,
Ami goromba csapást vett a zabolátlan erőtől. 
     Elmúlt a vad idő; ki van ennek szabva határa
Szintúgy, mint annak; szent a törvény; s az igazság
Fennyen hordja fejét, mert van bizodalma Hazánknak
Bölcs fejedelmeiben. Bátran eleresztem azért én
Döbrögi Mátyássát, mint medvét, mely vadonából
Emberi kézre kerűlt, és már gazdája dudáján
Úgy illeg-billeg, hogy rajta akárki nevethet,
Senki fiának sem lévén oka tőle szepegni. 
     Bécsbe ugyan hírem nélkűl szöke pőre gatyában
És boglyas fővel: most én csimbókba kötözve
Fürtjeit és e kis kacagánkát vetve nyakába,
A korhelyt, fogadott apjának visszabocsátom. 
Debrecenből, januárius 12.-én 1816-ban. 
F. M.

Első levonás
Hajdann egy falubann, a Nyírenn-é vagy az Erdő-
Háton, vagy hol esett, jó szerrel nem jut eszembe.
Már csak elég az, hogy: vólt hajdann egy öreg asszony.
Özvegy vólt, s egy rossz fia vólt. Ez munka fejében
Nyáron a legyet a szárán csapkodta napestig,
Télen a tüzelő mellett a piszkafa végén
Ácsorgott el egész napokat; jó anyja eléggé
Zsémbelt rá; de akár a száraz falra marokkal
Borsót hintett vólna, szitok, mocsok és a hurítás
Annyit tett Matyinak (Matyi vólt neve a sihedernek).
Illy tunya életet élt ő jó ideig; hanem egyszer
Hóltra elúnta magát, hosszúknak kezdte találni
A napokat, s nem elég tágasnak az anyja telekjét:
Addig nyújtódzott hát, hogy valahára szokatlan
Bajra vetette fejét, s kigyaloglott a faluvégén
Lévő dombig, ahol szoktak vólt mindenik innep
Délyesténn az időtöltők karikába hasalni. -
Mint sziszeg a fót lúd idegenre: Matyinkat is akként
Gyúnyolták ki az ő vele nőtt egyforma korású
Virgoncok; de csak ott volt már ő s nem sok időre
Öszvegyalúlódott velek. - Innen láta először
A mi fiúnk, nézvén szanaszéjjel, az ég karimáján
Dalmahodó hegyeket; más részről mint ugyanannyi
Nyársakat a távol helységek tornyait; itten
Vette ki a szóból, hogy szomszéd vármegye is van;
És a többek közt, hogy a híres döbrögi vásár
Egy hét múlva esik. - Felpercene benne az ország
Látására való kívánság; már az eszében
Kezd sok gondolatok forrása mozogni, pezsegni;
Nincsen nyugta; fejét töri, míg végére előtte
Rés nyílik, mellyen szándéka folyásnak eredhet. -
     Anyjának húsz szép annyányi libái valának
Egy szép gúnárral, s egy pár öregecske tojóval,
Jókor költek azok, maga bajmolt véllek az özvegy,
Hogyha szerencsésenn, úgymond, fel tudja nevelni,
Majd egy kis télére valót árulna belőllök.
E lúdakra fené fogait Matyi, kéri az anyját,
Bízná rá azokat, hogy hadd próbálna szerencsét;
A vásárra bemenne velek; jó móddal eladná;
S így kapadozva talám kupec is kerekedne belőlle,
Mely úton sok rác úr lett abban az időben. -
     Korhely! léhűtő! majd a vásárra, pokolba!
Mit keresél az egész nyáron? jobb, hogyha dologhoz
Látsz itthonn: - az anyó így s így mocskolta le Mátyást.
Ő pedig a vásárra menést feltette magába,
Már pedig ő, amit feltett furfangos eszébe,
Azt onnan sem tűz, sem víz nem ütötte ki többé;
És addig kunyorált, hogy csak rávette az anyját:
Ám, no hiszen legyen úgy, úgymond, áldjon meg az Isten,
Csak lendíts valamit, mert héj nagy bűn a henyélés.
Kedve derül Matyinak, szerez egy jó kézbeli fütyköst,
S a sutból kivon egy pókháló lepte tarisznyát,
Melly öreg apjának sohasem szállott le nyakából.
Ebbe az anyja rakott túrót, hájat, kenyeret, sót
S fokhagymát; azalatt ő a vén lúdakat arrább
Hessegeté; az eladni való húszat kiszakasztá,
És egy körmön font ostorral az útra riasztván,
Anyjának minden jót kíván, s ballag utánnok.
     Döbrögben vala hát ekkor vásár, a hatalmas
Döbrögi úr örökös jószágában, ki magáról
Azt tartotta, hogy ott neki a Felség se parancsol;
Amit akarta, a’ vólt törvény, s tetszése igazság. -
A portékáknak maga szokta kiszabni az árát,
És amely darabért többet mert kérni az áros,
Elkonfiskáltatta, meg is büntette keményen.
Hogyha pedig nétán más olcsón vett meg akármit
És neki megtetszett, csak azért kivetette belőlle,
Hogy fenntartódjon fegyverrel nyert ösi jussa. -
Amint Döbrögi úr ekkor szokott sétála alá s fel,
A mi Matyink és a szép húsz liba tűne szemébe
Annyival inkább, mert minden süvegelte személlyét,
Csak Matyinak vólt fenn egyedűl a főrevalója.
Kérdi az úr: Ki ezen lúdak gazdája? - Magam la!
Így szólott nagy nyers-nyakason Matyi. - Ennye gazember!
Nem tudod, itt ki az úr? majd emberségre tanítlak!
Hol vagyon a süveged? mi ezen lúdaknak az árra? -
Bényomván süvegét, s megrázintván kacagánnyát:
Három márjás, úgymond, párja, az illyen-amollyan! -
Kérdi az úr: Id’adod fele árán? - Ő biz az apja
lelkének sem alább párját egy kurta forintnál.
Döbrögi vág egyet sinkójával; nosza három
Fogdmeg toppan elő; Matyit a kastélyba cibálják;
Lúdjait elhajtják; és a kapu közt hevenyében
Ötvent vágnak rá, mellyet süvegelve faránál
Egy ispán híven számlált, és Döbrögi bőrös
Karszékből szemlélt. - Matyi így szólt, hogy felereszték:
Én, uram, a fizetést köszönöm; ha az Isten erőt ád,
S életben megtart, majd megszolgálom; azért csak
Róvja fel a kapufélfájára, hogy el ne felejtse:
Háromszor veri ezt kenden Lúdas Matyi vissza!
Ezt csak alig végzé, néhány zöld ingesek agyba-
Főbe verék, s kiveték jól meghurcolva hajánál
Fogva, hogy a földet még a lábujja sem érte.
Míg húzták-vonták, még egyszer visszakiáltott:
Osztán háromszor veri meg Lúdas Matyi kendet!
Hogy már ott kinn vólt, így szóllott a sokasághoz:
Majd meglássátok, háromszor megverem azt la!
Ezt minden neveté; de kivált a Döbrögi háznál
Őrültes szavain Matyinak hahotára fakadtak.

Második levonás
A mi Matyink, könnyen lehet elgondolni, hogy anyja
Háza felé képpel sem fordult; búgva-morogva
Elment földetlen földig; s elvitte magával
A bosszúállás lelkének is ördögi mérgét.
Hogy dühe céljához juthasson, pénzkuporásra
Adta magát; jócskán keresett is, hol napi számmal,
Hol szolgálattal, s néhány nyelvekbe eléggé
Jártas lett, mert sok nagy városokat bebarangólt;
S annyira-mennyire sok mesterségnek kitanúlta
A csínnyát-bínnyát. Bízván hát mind az eszéhez,
Mind erszénnyéhez; hogy Döbrögi meg ne csalódna,
Úgymond, már egyszer vele számot kellene vetni.
Képe azóta nagyonn elváltoza néki; azomba
Döbrögi házánál elenyészett híre nevével.
Bátran elmegy hát a nyílt udvar kapujáig,
Amellynek küszöbén nem igen kedvére hasalt vólt.
Látja, hogy a füstös nagy ház hellyére azólta
Pompásabb palotát újabb ízléssel emeltek,
A fala fel van már építve, de a fedeléhez
Még faragatlan fák vagynak halmozva rakásra.
Meg lesz már, így szólt Matyi, meg lesz Döbrögi verve.
Elfordúl onnan, veszen egy félkézi szekercét,
Zsebbeli ölmérőt s plajbászt egy irhakötővel;
És egy vándorló olasz ács-formába jelen meg.
Eljutván a nagy kastélyhoz, mint ahoz értő,
A falnak szélét-hosszát mérkéli szemével;
Onnan vizsgáló képpel megyen a farakáshoz;
Olykor fel-felnéz, a fákat megmosolyogja,
S csóválgatja fejét. Meglátja az úr is az embert,
Arrafelé sétál; mit akar? megkérdezi. Semmit,
Úgymond, Méltóságos uram! csak ezen vala útam,
Meg sem is állhatnám, hogy az ilyent meg ne tekintsem,
Mert mesterségem; látom, hogy akárki csinálta,
A palotában a kőmíves munka királyi,
Bár csak már fedelét láthattam vólna; reménylem,
E díbdáb fákkal nem akarja az úr bekeverni.
Mondja az úr: Ezeket bizony én vágattam az erdőn,
Csak hozzá vetvén. - Jók, jók, úgymond Matyi, apróbb
Házaknak, de nem illy nagy kastélynak; Róma felé kell
Forgani, hogy pompás fedelet láthasson az ember.
Én, nagyságos uram! láttam, s dólgoztam is egy-két
Hercegi munkákat: de bizonnyal mondom, ezekből
Nem képes takaros mívet készítni. - Kirántja
Mérőjét, mérkéli. - Be kár, hogy öt ujjnyi hibázik;
Ám de hisz’ e’ nem az én dolgom, senkit se gyalázok,
Se magam ok nélkűl más munkájába nem ártom,
Menni akar; de az úr megtartóztatja. - Barátom!
Még nekem, úgymond, nincs egy áccsal is alkum, az úr hát
Járt az olasz földön? - tessék béjönni! - Ebédje
Volt-é már ma? Ha a munkám fog tetszeni, nem fog
Nállam az országban nemesebb gazdára találni,
Elmosolyodja magát Matyi és dícséri az úrnak
Építésbeli ízlését, sajnálja, ha itten
Tán alkalmatosabb fákat nem lelni ezeknél.
Óh! mond Döbrögi, nincs a földönn oly jeles erdő,
Mely az övénél jobb s gyönyörűbb fát tudna nevelni.
Látni szeretné azt Matyi - Döbrögi pontba parancsol
Egy hintóba fogatni. - Szakács tálaljon azonba!
Míg bémennének, Matyi mondja, hogy arra való fák
Hogyha találtatnak, jó vólna talám kijegyezni,
Sőt tám egyúttal vágatni is. - Egybe az ispánt
Szóllítsák! - Kétszáz fejszést rendeljen az erdő
Sarkához. - Készen az ebéd; jól laknak; a hintó
Ott terem. - Egy pillantat alatt kinn vagynak az erdőn.
A fejszések is ott vagynak már. - Járja az úrral
A roppant tölgyest Matyi, és vágatja, ha szép fát
Sejt meg. - Már minden munkást elrendele széjjel;
Kedve szerént: nem tud még egy szál fára találni.
Beljebb mennek hát, - vizsgálódnak. Matyi egyszer
Mondja, hogy ő már lelt. Egy sűrű völgybe lecsalja. -
Illyen lenne derék, hahogy ölnyi kerűlete vólna.
Döbrögi mellé áll s által próbálja ölelni.
Akkor megkapván Matyi túlnan két keze szárát,
Egy gúzzsal, mellyet csak azért font, hogy öszveszorítja.
Nem vagyok én, uram, ács, hanem a Lúdas Matyi - úgymond, 
Kit kend megcsapatott, és elrablotta libáit,
S háromszor fogadá, hogy visszapüfölgeti kenden.
E’ most hát első. - Vág egy jó tölgyfa husángot,
S azzal tarkótól talpig meghányja keményen.
Döbrögi hasztalanúl hánykódott, mert famohával
A száját jól bétömködte; azomba az erdő
Rengett a sűrű kopogástól, s a rohanó fák
Vad morgásaitól. - Mátyás az urat megagyalván
És a lúd árát a zsebjeiből kikeresvén,
Törli szemét, száját, és a sűrűbe elillant.
     Már a fejszések, nem lévén munka, pihentek.
Már jobbára ledöntve hevert a címeres erdő
Legszebb része; menő félen már a nap: az ember
Bárha dologtalan is, de az ácsorgást is elúnja:
Mégsem jő sem az úr, sem az ács. Végtére az ispán
Nem veszi a dolgot tréfának, hoppogat; erre
Hoppot mond itt, ott, meg amott a rengeteg erdő.
Hallgatnak; de csak a baglyok huholási szakasztják
Félbe az alkonyodást követő vadon estveli csendet. -
Már most mindnyájan kurjantnak; a hangok özönje
Zengeti a zordont; beljebb, beljebb morog, amíg
Mélyen elnémul. - Figyelem van utánna, sehonnan
Egy kukk hang se felel. Most, most szeppen meg az ispán,
Széjjel rendeli a látványságot, hogy az erdőt
Hajtsák meg, mert már bajnak kell lenni akárhogy. -
Amint egynéhány hajtók a völgyet elérik,
Hallanak egy ollyan horkanást, mint mikor a kant
Megdöfik, és szívét ért sebje miatt az utólsót
Elhergette. Mi az? Megdobban az ijjedezésre
Rákapatott jobbágy; hátrál; ordítja az ispánt;
Ott terem az, s félénk népét biztatva lemégyen
Ólálkodva az aljra velek; - mit látnak? az Isten
Mentse az illyentől még a jó krími tatárt is!
Fához kötve urok, famohával szája betömve,
És a drága ruhák szét vannak rajtva feselve.
Elvágják a gúzst, és szájából kifeszítik
A mohot; a rémült ispán instálja alássan,
Hogy mi pogány gyilkos kínozta meg illyen erőssen
A nagyságos urat? Felelt hellyébe aludt vér
Ömlött Döbrögiből; sok csuklás közbe sokára
Úgy nyöghette ki, hogy Lúdas Matyi meggyilkolta. -
Egyik jobbágy a másiknak kurta gubáját
Megrántá: más a mellette valóra könyökkel
Titokban bökdöse, míg urok óbégatva könyörgött:
Ó fiaim! vigyetek szaporán, mert meghalok - úgymond.
Megfogadák ezek a jó emberek, és az ölökben
Vitték a kocsihoz, mások famohát szedegettek,
És derekának lágy fekvést puhogattak, az egyik
Szűrét tette alá, másik betakarta gubával. -
Hogy haza commogtak vele a lovak, egy banya két pint
Szappanos égett bort kent széjjel rajta; az udvar
Egy kis mákszemnyit sem aludt, minden köhenésre
Öt-hat férjfi cseléd és szintugyanannyi fejérnép
Ütköze egymáshoz; nagy vólt egyszóval a hűhó!

Harmadik levonás
Hát Matyi hol jár most? Vátig keresék, de az éjnek
Jó oltalma alatt hamar általment a határon,
És már új módon gondolkozik a mi urunknak
Más izrombeli megpüföléséről. Mikor elsőbb
Vándorlott, egy vén doktornál jó darab ízig
Szolgált; (hajdann ez valamely külföldi seregnél
Felcser vólt) minthogy híven szolgálta, bizonnyal
Tudta tehát, hogy még jó szívvel látja: ez úgy lett;
Még életbe lelé, s hozzá beszegőde inasnak,
Olly feltétel alatt, hogy az esmeretes nyavalyáknak
Cifra nevére; haszonvehető fűvekre, porokra;
Érvágó, köppöly, kristély, láncéta, borotva
S más borbélyszerszám hasznára; sebekre való szer,
Fördők s párgolatok készítésére, kenőcsre
Oktatná őtet. - Feje jó volt a mi Matyinknak,
S egy-két hét csak alig múlt, hogy vagy római nyelven
Vagy görögűl, sok rossz nyavalyákat elő tuda bölcsen
Mondani; mellyek azon században műbe valának;
És az azokra való szer kotyvasztáshoz is értett. -
Elkéré ekkor doktor Skorbuntzius úrtól
Ócska parókáját, spádéját, vén paripáját,
Bőr-bugyogóját, és a tábori régi kabátját,
Hadd csapjon velek egy fársángot földesuránál.
Ráállott az öreg, minthogy jó zálogot ígért. -
Felveszi hát a vén hacukákat; doktori módon
Kezdi viselni magát; illett rá tászli, paróka,
Koszperd és bugyogó; úgyhogy Skorbuntzius úr is
Megfogván a hasát, majmát majd hóltra nevette.
Ő meg búcsút vesz, s Döbrögnek ereszti fakóját.
Döbrögi még szintén meg sem szabadúlt az elébbi
Megpüfölés szedres daganatjaitól: ihol újra
Látogatásra megyen hozzá Matyi, hajdani szörnyű
Ígéretje szerént. Híjjába keríti magát bé
Puzdrás és láncsás hajdúkkal: nincs neki annyi
Lelke, hogy a bosszús Matyinak kikerülje husángját. -
A végső faluhoz jutván Matyi, ott maga mellé
Egy vezetőt bérelt; mikor osztán Döbrögöt érte,
Ott a bírótól katonás hangon kalaúzt kért,
Mert ő menni muszajn Szakkerment a Generális,
Quartély aki betegh. (Hihető abban az időben
Történt vólt e’ meg, mikor a sokféle keresztes
Ponyva hadak szanaszét kóborlották be hazánknak
Nagy részét.) Biztatja Matyit szóval, hanem elsőbb
Földes urához fut bíró uram, és bejelenti,
Hogy hadi orvosló vagyon itt; mert Döbrögi fűhöz-
Fához kapkoda, és akit csak ajánlani tudtak,
Bárha kerékgyártó, lóorvos, marhakuruzsló
Vólt is, kínjában mind meghallgatta tanáccsát.
Kéreti hát ezt a felcsert is, hogyha az Istent
Féli, tekintse az ő nyomorúságát, s ha csak egy-két
Pillantást szánjon megnézésére; jutalmat
Várakozása felett ígér, és a kocsijában
Küldi el a generál szállásáig. Matyi gazda
Egy darabig vonogatta magát; végtére az egymást
Felváltó posták elvitték csaknem erővel.
(Bárha nem említném, lehet elgondolni csak úgy is,
Hogy Matyi a képét okosan bé tudta vakolni,
És különös módon elváltoztatni beszédét.)
A mi urunk, ki szegény, még vagy három daganattal,
Mellyek a hátáról nem akartak eloszlani, ágyban
Kornyadozott: hogy vélt orvossa felé közelített,
Majd kirepűlt szedres bőréből; kéri az égre
S földre, hogy illy nyomorúlt sorsán ha lehetne segítsen.
Megtapogatja erét Matyi, és veszedelmes hevűlést
Érez megromlott vérében: hogyha azonnal
Fördő nem készűl, és köppöly, még ma bizonnyal 
A szívére megy, és - ekkor vállat von az álnok.
Kéri az úr minden szentekre, hogy amit az Isten
Értésére adott, rendeljen. Doktori módon
Harmadik ujjával megbökvén homloka búbját:
Fördővíz szaporán, úgymond, és fűvek! ezeknek
Elszámlálja külön neveket; száz erdei, réti
Dudvák vóltak ezek; nyúl-, farkas-, békacseresznyék;
Medve-, szamár-, disznó-, eb-, egér-, kutya-, macskatövissek
Hát meg az angyal-, szent- s ördög-gyökerek (mivel akkor
A fűvek neve csak barom, ördög s szent vala; Fűvész-
Könyv még nem lévén). Nosza ispán, szólga, poroszló,
Hajdú, kukta, szakács, kertész, szoba- konyhaleányok,
Béres, strázsa, kocsis, fullajtár, bába, favágó,
Egy szóval minden, valamely’k csak elől vagy utól volt,
Fusson az udvarból a rétre, ligetre, mezőre;
Addig az üstben víz legyen, és hadd égjen alatta.
A nép mind kirohant, egyedűl egy sánta banyára
Hagyván a tüzelést; hanem a szemfül Matyi ettől 
Úgy szabadúla meg: a paphoz küldé, hogy az Istent
A fűveknek erőt szerző menybéli malasztért
Kérje a hívekkel. - Maga megvizsgálja az úrnak
Vakszemeit; kendőt vesz elő, s addig simogatja
A két szárnyával, hogy száját béfedi; ekkor
Megköti hátulról tarkójánál. Uram! úgymond,
Nem felcser vagyok én, hanem a Lúdas Matyi, kit kend
Megveretett, s lúdját elvette, de hasztalan a szót
Nem szaporítom; elég, hogy most másodszor adom meg,
Amit megmondtam; főképp hogy kend is a hosszas
Várakozásba magát ne gyötörje sokára, csak essünk
Által rajta; ha még nekem a jó Isten erőt ád,
Harmadszor se fogok majd késni. Előveszi osztán
Döbrögit, és a vert testét megdöngeti rútul.
Ekkor az ágyfőből a pénz kulcsát kikeresvén,
Lúdjaim árát és költségemet elveszem, úgymond.
Azzal búcsút vesz, kimegy, a paripára felugrik;
S illa berek. - Haza jő a fűvész csorda rakodtan:
Bészalad egy szobalyány, meglátja az úr csuda képét;
Elsikkantja magát, kifut, öszverikoltja az udvart.
Egyik kérdi, mi baj? másik, hogy hol van az orvos?
Kúcsolják kezeket, tanakodnak, hogy ki az ördög
Fojtá bé ismét száját nagyságos uroknak?
Óldjuk meg szaporán. - A félholt Döbrögi ekkor
Már csak alig szuszogott, és minden pontba elájúlt.
S csak lassan nyöghette ki, hogy Lúdas Matyi vólt az,
És hogy agyon kínzá. - Mind lóra kap, aki csak ülhet,
Kergetik a Matyi hűlt nyomait, de haszontalan, ő már
Tudj’ Isten hol járt, bizonyos, hogy csalfa örömmel
És degesz erszénnyel tért meg Skorbuntzius úrhoz.

Negyedik levonás
Már most ám igazán rosszúl lett Döbrögi; rendes
Orvosokat hívtak, s kurrenst küldöztek az ország
Minden részéhez, Lúdas Matyi megfogatása
Végett; csakhogy az ő képét igazán leírni
Nem lehetett; minthogy mindég más színbe jelent meg,
Hogy pedig ez nem más földön, hanem a mi hazánkban
Történt, a’ bizonyos: megtetszik az akkori törvény-
Tévők gondjából, kik az ő csúfjára, örökre
Feljegyzék a nagy Törvénykönyvben, hogy az ollyan
Rossz úton járó kutyafog, mint a mi Matyink vólt,
Lúdasnak neveződjön: ez hát nem puszta találmány.
Nem jött kézre Matyink, mely Döbrögi úrnak eléggé
Bokroztatta baját, és már egy ízbe reménység
Sem vólt éltéhez; hanem a bölcs orvosok által
Nagy nyavalyáján a munkás természet erőt vett,
És lassan-lassan keze szennyét csak kiheverte
Mátyásnak; hanem a Lúdas név annyira fészket
Vert szívébe, hogy a vídék lúdját kiölette,
Mert csak lúdtollat látott is, azonnal elájúlt;
Még a lúdimagistert is ki akarta csapatni
A jószágából; de az azt ígérte, hogy inkább
Rektornak hívatja magát, s minden követőit,
Húsz láncsást csak azért tartott, hogy tíze napestig,
Tíze viszont éjjel mindég őrt álljon az udvar
Környékén; - hozzá közelítni akárki fiának
Sem lehetett, ha ugyan csak előtte nem esmeretes vólt.
Hogyha az udvarból a jószágába kiment is,
Tíz láncsás lovagolt mindenkor hintaja mellett. -
Ezt Matyi is, mint más, jól tudta, de hasztalan; ő azt
Háromszor fogadá, hogy megveri Döbrögit; annak,
Bárha törik-szakad is, csak meg kell lenni akárhogy. -
     Országos vásár esik egykor Döbrögi úrnak
Városkájában; Matyi ott, mint más igaz ember,
Megjelenik paripán, a lóvásárba bolyongván.
Meglát egy virgonc lovat egy idegen sihedernél;
Kérdezi, hogy mire tartja? Uram, csak száz arany, úgymond.
Cimbora, hogy lehet az? Matyi így szóll. Úgye komázol?
Tíz lovat is veszek én annyin, tán jobbat is ennél.
Ugyde Uram! felel a siheder, jó nagy Magyarország,
És mégis ki hagyom mindjárt vájatni acéllal
Mind a két szememet, ha csak egy lova hág is elébe.
Úgy én a lovadat megvenném, mond Matyi, hogyha
Megbizonyíthatnád, pedig így meg nem veszi senki.
Int neki, - félre megyen vele. - Nézd, ottan lakik egy úr,
A Lúdas Matyi név iszonyú félelmes előtte,
Tán tudod azt magad is - majd itt kocsikázik el arra;
Tíz láncsás katonák lovagolnak hintaja mellett;
Majd ha az erdőnél járnak, nyargalj oda, mondjad 
Szembe az úrnak, hogy: te vagy a Lúdas Matyi; osztán
Kotródj ám, mert száz lelked lesz, mégis az ördög
Elvisz, ecsém! ha azok megcsípnek; hogyha nem, úgy én
Megveszem a lovadat; felpénzűl, hogy bizonyos légy,
Tíz aranyat feladok: majd meglelsz engemet itt s itt.
     Tetszett a tűzről pattant sihedernek az alku,
És nehezen lesi, hogy mikor indúl már az az úr ki. -
Egyszer lárma esik, - riogatják széjjel az embert;
Döbrögi jő hintón, útjából félre vonódik
Minden igaz lélek. - Pezseg a pozsgás sihederben
A jó vér, s csak alig várhatja, hogy a kerek erdőt
Érjék Döbrögiék; mint a nyíl utánnok ereszti
Ráróját; - Lassan, lassan, uraim! kiabálja;
Mellészöktet a hintónak. - Tudod-é uram, úgymond,
Hogy ki vagyok? Tudd meg, Lúdas Matyi én vagyok! - Uccu!
Rajta legény! ordítja az úr - egyszerre utánna
Hajt a tíz láncsás; de mi haszna, nyomába se hágnak.
Fogd ki kocsis nyerges lovadat, mond Döbrögi, jobb e’
Mind a tízénél, mondjad, hogy száz arany, aki
Elfoghatja! - Szorítsd! Maga a hintóra felugrik,
És kíváncsi szemét düllyesztve mereszti utánnok,
Hogy fogják már el Matyit. - Ő pedig a kerek erdő
Sarkánál elbújva fülelt, s látván, hogy az úr már
Csak maga van, kilopószkodik, és megrántja ruháját:
Mit bámul az uram? nem fogják azt ma el, úgymond;
Osztán nem Lúdas Matyi az, hanem én vagyok, akit
Megveretett kelmed, s lúdját elvette erővel.
Döbrögit a mennykő ha azon nyomban megütötte
Vólna, talám sokkal könnyebb lett vólna szegénynek:
Öszverogyott, és a kocsiból ájúlva zuhant le.
Ott Matyi szánakozás nélkűl megverte utólszor;
S erszénnyét a lúd árába viszont kiürítvén
Mondja: Ne féljen az úr, már többet nem verem én meg.
Azzal lóra kapott, s elment dólgára örökre.
     A tizenegy lovasok nagy későn visszakerűltek,
Vert lovaik csak alig húzván inokat, valamint a
Megzsákolt urok is, kit elérkezvén, kocsijában
Bággyadtan leltek; mondják, hogy nem vala képes
Tarkón csípni Matyit. Nem is a’ vólt, Döbrögi mondja,
A négyelni való, megvert háromszor. - Az Isten
Így bánik, s bánjon valamennyi kegyetlen urakkal.
Ezt mondván, megtért a kastéllyába, s azonnal
Elküldötte a húsz láncsást, kegyelemmel akarván
Ójni magát ezután az erőszaktételek ellen;
És törvénytelenül nem bánt, hanem úgy, ahogy illik,
Embertársaival; jól is végezte világát. 

Műfordítások

Az alpesi bölcs
     (De la Harpe után) 
Rajnának fakadékja körűl, hol az Alpesek a nagy
Sziklák ormóját úgy látszik az égig emelték,
És a föld hátát mintegy gúnyolva lenézik,
Hogy létét igazán érezze s eszét gyarapítsa,
A bölcs Alcidon, ott a szűz természet ölében
Sok gyönyörű napokat töltött; a városi lárma
S udvari pompa fogák azelőtt zabolán; a hiúság
És alacsony nagyság tetszett neki, a tunya vétkek
Csalszavait követé; minden csábítni valókat
Megpróbált, minden rászedte. - Kis erdei lantját
Egy csendes völgyben minap így pengette danolva: 
     Bejárhatatlan nagy hegyek! a komor
     Télnek s szeleknek honjai! rajtatok
          Bámulva kíván tébolyogni
               Andal eszem tele tisztelettel. 
     Setét s lecsonkúlt oszlopi a koros
     Fatörzsököknek, mellyek az érdemes
          Vénségnek álló képi vagytok,
               Nektek akar szavam énekelni. 
     Zendűljetek rá nagy tetemű kövek,
     S barlangok öblös gyomrai! Rengeteg
          Erdő, rideg s zordon homályok
               Szent örökösse! reá figyelmezz. 
     A várasokban, e sivatag között
     Csergő pataktól távol az emberek
          Törvények, erkölcsök, szokások
               Láncaival lekötözve nyögnek. 
     Álképbe jár ez, járom alatt amaz,
     A balgatagság vétkeinek ki-ki
          Óltárt emel, s mint Istenének
               Áldozik ostoba áldozattal. 
     Akik buzognak még ösi jussokért,
     Oh, hadd idézzem nagy hegy elődbe! hol
          Bátor, szabad, termékeny, éles
               És nagy az emberi elme, mint te. 
     Azt képzelem, hogy csúcsaidon vagyok,
     S itélem onnan széltire a világ
          Sorsát, gonoszságát, hibáját,
               S tetteit ez vagy amaz királynak. 
     E nagy tetőkön kénye szerint derűl
     A nyílt okosság, a nemes értelem,
          Útálatos járomba nem jár,
               S a szabad elme urat nem esmér. 
     Itt életoltó félelem és dühös
     Bosszankodás a szívbe nem ütközik,
          Tisztán tekinthet végig a bölcs
               Innen az emberi semmiségen. 
     Hol vagynak a nagy bajnokok, akik e
     Szörnyű gerincen törtenek útakat?
          A kor határt vetett azoknak,
               Tetteiket mutatod te mégis. 
     Te a kerengő századok ostromit
     Merőn lenézed; mink kik az életet
          Érezni tudjuk, büszke gőggel
               Férgek alá nevelünk takarmányt. 
     Bölcs és hatalmas föld ura a nevünk,
     S egy percig élünk, míg sok ezer dolog
          Mutatja, hogy temérdek élte
               Egyidejű az öreg világgal. 
     El nem fecsérlem hát rövid életem
     Csekély mivoltát; légyetek óh napok,
          S órák, ti, kikben még lehellek,
               A gyönyörű tudomány sajáti. 
     Hová igyekszel kis patakocska, kit
     Láttomra szűl e nagy hegy? Eredj, eredj,
          Majd partodon számlálhatatlan
               Emberi közbajokat találhatsz. 
     Majd lásd, miképpen gyötri az átkozott
     Düh nemzetünket; vérpatak is locsog
          A kard kemény jussán öledbe,
               Hogyha haragba van a királyság. 
     Mondd ezt az önnön tőreiben nyögő
     Népnek, hogy itt e serkedező erek
          S mohos kövek mellett az ember
               Bóldog. - Ihol csupa szerszabással 
     Ellenkező dalt vernek e húrokon
     Széltére bolygó ujjaim, amiként
          A rendre nem vigyázva Múzsám
               Kénye szerint inokat csikolja. 
     Én csak magammal dúdolok
     Rólad, ki nem tudsz semmi erőltetést,
          Természet! és dícséretednek
               Csak te vagy itt magad a tanúja 
     De melly riasztó, melly iszonyú homály
     Lopá le nyájas nappalomat? mi vad
          Morgás az ég duzzadt határán?
               Mint morog és dübög a kietlen! 
     Hogy bömböl a mély völgyre! hogy ugrik a
     Sziklák fokáról széjjel ezerfelé
          A fellegek terhébe készűlt
               Kéntüzek egyszeri roppanása! 
     Felséges egy kép! mint aranyozza meg
     A cifra villám a vadon éjszakát!
          Nagy a te méltóságod óh hang!
               Mellyel az ég zivatarja mormol. 
     Természet! ámbár rettenetes vagy is,
     Mégis szeretlek, még haragod szavát
          S orcád komor tekintetét is
               Tisztelem én, noha borzadozva. 
     Ő csak dúdolt, és a szélvész durva robajjal
     Csapkodván szanaszét tüzeit, hánytatta hatalmát;
     És amíg az egek marmolva felette lobogtak,
     A bölcs Alcidon is dühöket bámulva csudálta.

A hűségtelen
(Franciából) 
Kevéssé tart édessége
     A szerelem ízének
De ellenben nincsen vége
     Szívbéli gyötrelmének.
Én a csalárd Szilviáért
     Elhagyám mindenemet,
Ő egy jobb gazda fiáért
     Ím elhagyott engemet.
A minémű tisztasággal
     Foly e csermely árkában
Sorra bókolt szép virággal
     Játszadozván útjában;
Ő úgy szeret, azt fecsegte,
     Míg e kis víz meg nem áll,
Szilvia már hitét szegte,
     A kis víz még folydogál.

Egy anya a táborba indúló fiához 
(Franciából) 
Járj békével szívem, menj már
     A dicsőség piacába.
Menj, menj! minthogy nálam a haza elébb jár.
     Kettőnkhez hűséges kezed fogásába. 
Óh, bárcsak veled mehetnék
     Által a Rhenusnak révén,
Előtted elesvén melly boldog lehetnék,
     A rád célzott halált mejjemmel elvévén. 
Menj, a dicsőség s szeretet
     Vezérelje lépésedet,
Nagylelkű légy, ha az ellenség életet
     Kér, s vond meg szivétől gyilkos fegyveredet. 
Célod legyen a vitézség,
     De, lelkem, vigyázz életedre!
Kedvesed számára őrizzen meg az ég,
     S gyakran emlékezzél legtisztább hívedre. 
Majd ha hűséggel szolgálod
     Mind hívedet, mind hazádat,
Visszatérve öszvekötözve találod
     Himen mirtusával vitézi pálmádat.

A fia halálán kesergő anya
(Franciából) 
Szívemet szorító fájdalmaim
     Erőmet felyűlhaladják,
Magokat enyhíttetni kínaim
     Könnyeim által nem hagyják.
          Nyögök minduntalan,
          De csak mind haszontalan. 
A’ volt eddig minden dicsőségem,
     Hogy boldog anya lehettem,
Jó fiamban vólt gyönyörűségem,
     E kincset már elvesztettem,
          Haszontalan várom,
          Hogy megforduljon károm. 
Áldozatúl esett a hazának
     Az ő vitézi halála,
De a dicsőség nekem anyának
     Örökös gyászomra vála;
          A természet bennem
          Nyög, jaj! hová kell lennem! 
A fúvó széltől is hogy féltettem
     Mint legkedvesebb kincsemet,
Ihol most elébe vethettem
     A gyilkos kardnak mejjemet,
          Jaj, nem repülhettem,
          Életét nem menthettem. 
Nagy lélek! te voltál reménysége
     Téged szerető szívemnek,
Veled eltűnt minden édessége
     Egész világi éltemnek.
          Nálad nélkül félek,
          Hogy még tovább is élek. 
Óh ha vérontások végével
     Győzve megtért magzatomat
Ölelhettem volna, mely békével
     Vártam volna halálomat,
          Egy írígy sors vágott
          Ketté ily boldogságot. 
Nagyokat ígérő reménységim,
     Ha ti hát mind elmúltatok,
Elkeseredett érzékenységim
     Már örömöt ne várjatok,
          Ezentúl életem
          Mert sírva töltögetem, 
Nyugodj immár kedvesem csendesen!
     Te pedig édes árnyéka,
Könnyeim hullását vedd kedvesen,
     Míg a sír nyugvó hajléka
          Megszánván életemet
          Fiam után nem temet.

A grófnévá lett kertészleány
(Németből) 
Óh ég, mely kedves hír ez,
     Hogy grófnévá lészek!
Már nagyságom testéhez
     A ruhák is készek.
Gyöngy hajam majd mint fordúl
     A frizúrvas végén,
Az irígység is bámúl
     Pompám fényességén. 
Nézd, egy hintóban milyen
     Szép paripák várnak,
Mely büszkén, mely kevélyen
     Játszanak s ugrálnak,
Mára grófné nagy cifrán
     Megy komédiába,
Szép gavallérok karján
     Bálba, maskarába. 
Eddig a kis kertésznét
     Rózsák ékesgették,
Mint egy tündér istennét
     Felségessé tették:
Már gyémántok tisztelnek
     Nyilt rózsák helyébe,
Gróf urfiak térdelnek
     A grófné elébe. 
Eddig Jancsit kedveltem,
     Mennyit játszék véle,
Hány száz koszorút nyertem
     Szép virágból tőle,
Mindig a sarkamban vólt,
     Sokszor megkergettem,
Mert a pajkos megcsókolt,
     Hogy cseresznyét szedtem. 
Csókot, rózsát szórt ollykor
     Rám, midőn szunnyadtam,
Sokszor megszidtam, sokszor
     Meg öszvecsókoltam.
Fáradtan a csintalan
     Ha dolgát végezte,
Az ölembe számtalan
     Magát kipihente. 
Már az ég gondja légyen
     Szép virágim, rátok!
Pompás udvarba mégyen
     Kis gazdasszonykátok,
Jó szilvásom, kis kertem,
     Kit magam miveltem,
Immár Isten hozzátok!
     Jancsi lesz gazdátok. 
Édes Jancsim, mit duzzogsz,
     Mért szorítod szívem?
Talán azért haragszol,
     Hogy grófnévá lettem?
Várj csak, durcás, egy kicsinyt,
     Rajtad megboszúlom:
Legyek csak grófné, tüstént
     Te leszel a grófom.

A violához
(Németből) 
Viola! tavasz első jele,
     Menj el a szépek szépéhez,
Mondd, hogy az ő szivének fele
     Küld, hogy függesszen szivéhez,
És addig tartson magánál,
Míg kellemimről el nem száll
     Minden virág és minden zöld,
     S vissza nem int az anyaföld.

[Vergilius I. eclogája]
M  Títire! e terepély bikk enyhében heverészvén
      Kis sípodba csak úgy tillingatod erdei dallod,
      Ládd, mi ihol szaldunk a hazánk kedves mezejéből,
      Édes honnyunkból, s te a hűs árnyékba hasalván,
      Szép Amarilli nevén visszhangra tanítod az erdőt.
T   Isten a’, hé, Meliboee! ki így kénnyemre hevertet,
      Istenem ő lészen mindég, óltárait ellős
      Nyájamból sok gyenge szopós bárányka bevérzi.
      Néki köszönhetem én marhám szabados legelését,
      Általa fúvogatom, ládd, ily kedvemre furullyám.
M  Én nem irigylem ugyan, de csudállom, zűrbe-zavarba
      Lévén vídékünk, ládd, én külföldre nagy üggyel
      Hajtogatom kecskéimet, ezt csak alig cepelem már,
      Kettőt ellett ő, pedig a legcímeresebbet
      S a sűrű mogyorósba hagyá a durva kövek közt.
      Hej! mikor a menykő a sok cserfát megütötte,
      Ezt jegyzé a’, csak lett vólna eszünk kitalálni
      A redves tölgyről, hány varjú mondta meg e kárt.
      Úgyde ki légyen az a jó Isten, Titire! halljuk?
T   Azt a Róma nevű várost én balgatag ésszel
      Azt tudtam, hogy mint emez a városka, csak ollyan,
      Melybe az adni való bárányt vásárra behajtjuk.
      Mint ebbel kökykét vagy kecskével gödölyéjét
      Öszvehasonlítom, s más nagy dólgokkal az aprót,
      Minden város közt pedig úgy kiemelkedik ám ő,
      Mint áll a cédrus fennyenn a törpe cserék közt.
M  Hát azt a Rómát hogy megnézd, amma mi hajtott?
T   A noha későn jött, de ugyancsak drága szabadság,
      Melly, mikor immár szürke szakállt vonogat le borotvám,
      Rám fordúlt csakugyan, s eljött valahára, miólta
      Már Amarillis enyím, s róllam Galatéa lemondott.
      Mert csak megvallom, hogy míg Galatéa kötött le,
      Gazda se jó vóltam, se szabadságomho’ reményem
      Nem lehetett, noha sok barmom ment áldozatúl fel
      S a háládatlan városból is, soha zsíros
      Sajtjaimért, markom haza nem jöhetett tele pénzzel.
M   Mért kéréd az eget szomorún Amarilli, csudállám,
      S almádat fáján kinek a számára hagyád meg?
      Hát oda vót Títír, s a fenyves, Títire, téged,
      Tégedet a forrás és a csere visszakiábált.
T    Mit vólt mit tennem, nem vólt más mód szabadúlnom,
      Isteneinknek sem, másutt úgy látni személlyét.
      A jeles ifjút ott látám, Meliboee, kiért én
      Minden idén kétszer hat nap füstöltetek óltárt.
      Hallván kérésem, legelőször is ezt felelé rá:
      Lássatok a legeléshe’ fiúk, s járjátok az ökröt.
M   Bóldog öreg! hát így meg hagyták a te meződet
      És e’ néked elég, noha itt sivatag köves a föld,
      S a legelő sásos posvánnyal van beterítve.
      Ellősöd nem sínli meg a nem-szokta takarmányt,
      S jószágod közzé szomszéd marhák döge nem kap.
      Bóldog öreg! te tehát régenn esmért patakoknak
      S szent forrásoknak hűs árnyékába napolhatsz.
      Ott, amint eleven fűzből a határba sövény nőtt,
      Hyblei méhecskék dongják a réti rakottyát,
      S lassú zengések majd szenderedésre kecsegtet.
      E bércről meg az erdőlők danolása lehangzik.
      És azalatt nyögdécselnek rekedezve galambid,
      S a bús gerlice a fellengős szilfa-tetőről.
T    A gyors szarvas azért hamarébb legel a levegőbe.
      S a tenger halait szikkadton hagyja porondján,
      Árr, Tigrissel elébb el fogja cserélni folyását,
      Úgyhogy ama Parthust, e’ német földet itasson,
      Hogysem szívemből ő drága személlye kimúljon.
M   Hát mi! talán vagy az Áfrika szomjúzó vadonára,
      Vagy szkíták közzé, vagy Kréta sebes vize mellé,
      Vagy tán a földtől elvált brittokho’ vetődünk?
      Hát én? környékét fogom-é valahára hazámnak,
      S eggyügyű telekem hanttal fedezett kalyibáját
      Egy néhány takarások után bámúlva csudálni?
      E jó földnek már a zsírja gonosz katonáé,
      S jött-menté a szép aratás. Mire bíra, szegény nép,
      Visszavonásod, ihol, kinek a számára vetettünk.
      Most rakj már szőlőt, most ólts, Meliboee, gyümölcsöt!
      Ballagjunk, kecskék! hajdan bóldog barom, indúlj!
      Nem nézlek már zöld barlangba hasalva, miképpen
      Függtök ama cserjés kősziklának meredekjén,
      Már sohasem dalolok, már nem cserkésztek előttem
      Gyenge zanóton vagy keserű fűzön soha többé.
T    Úgyde heverd ki magad, jó cimbora, nállam az éjjel,
      Itt a gyepre terűlj le, szelíd almám is elég van,
      Van jó lágy sajtom, van gesztenye, majd falatozzunk.
      A faluk is tova már füstölgenek alkonyodásra,
      S a nagy bércekről, nézd, mennyire nyúlt el az árnyék.